cyanic-selkie/wikianc huggingface dataset:
ಗುಂಪುಗಳು
ಗುಂಪುಗಳ ವರ್ಗೀಕರಣ
ಗುಂಪುಗಳನ್ನು ವಿವಿಧ ರೀತಿಗಳಲ್ಲಿ ವರ್ಗೀಕರಿಸುವುದು ಸಾಧ್ಯ. ಸದ್ಯಕ್ಕಂತೂ ಜೀವಶಾಸ್ತ್ರದಲ್ಲಿ ದೊರೆಯುವಂಥ ಸರ್ವಸಾಮಾನ್ಯವಾದ ಯಾವ ಒಂದು ವರ್ಗೀಕರಣವೂ ಲಭ್ಯವಿಲ್ಲ. ಗುಂಪುಗಳ ಗಾತ್ರವನ್ನು ಆಧರಿಸಿ ಜಾರ್ಜ್ ಸಿಮೆಲ್ ಎಂಬಾತ ದ್ವಯಗಳು, ತ್ರಯಗಳು, ವಿಸ್ತೃತ ಗುಂಪುಗಳು - ಎಂದು ವರ್ಗೀಕರಿಸಿದರೆ, ಜಾರ್ಜ ಮೆಕಾಯ್ವರ್ ಅವುಗಳ ಸಂಘಟನೆಯನ್ನು ಲಕ್ಷಿಸಿ ಸಂಘಟಿತ ಮತ್ತು ಅಸಂಘಟಿತ ಗುಂಪುಗಳೆಂದು ವಿಭಜಿಸುತ್ತಾನೆ. ಚಾರ್ಲ್ಸ್ ಹಾರ್ಟನ್ ಕೂಲೆ ವ್ಯಕ್ತಿಗಳ ನಡುವಿನ ಸಂಬಂಧಗಳನ್ನು ಆಧರಿಸಿ ಕುಟುಂಬ ಮುಂತಾದ ಕೆಲವನ್ನು ಪ್ರಾಥಮಿಕ ಗುಂಪುಗಳೆಂದೂ ಪಕ್ಷ, ಕಾರ್ಮಿಕ ಸಂಘಗಳಂಥ ಗುಂಪುಗಳನ್ನು ಮಾಧ್ಯಮಿಕ ಗುಂಪುಗಳೆಂದೂ ಕರೆದಿದ್ದಾನೆ. ನಾವು, ನಮ್ಮವರು ಎಂಬ ಆತ್ಮೀಯ ಭಾವನೆಯಿಂದ ಕೂಡಿದ ಗುಂಪುಗಳನ್ನು ವಿಲಿಯಮ್ ಗ್ರಹಾಮ್ ಸಮ್ನರ್ ಒಳಗುಂಪುಗಳೆಂದು ಕರೆದು, ಪರಕೀಯವೆಂದು ನಾವು ನೋಡುವ ಗುಂಪುಗಳನ್ನು ಹೊರಗುಂಪುಗಳೆಂದು ಕರೆದಿದ್ದಾನೆ. ಜನಸಂದಣಿ, ಪ್ರೇಕ್ಷಕ ವೃಂದಗಳಂಥ ಗುಂಪುಗಳನ್ನು ನೆರೆದ ಗುಂಪುಗಳೆಂದು ಕರೆಯುವುದಿದೆ. ಸಾರ್ವಜನಿಕರು ಚದರಿದ ಗುಂಪು, ಕಾಲಾವಧಿಯ ದೃಷ್ಟಿಯಿಂದ ಕೆಲವು ಶಾಶ್ವತ ಗುಂಪುಗಳಾದರೆ ಮತ್ತೆ ಕೆಲವು ಅಲ್ಪಕಾಲಿಕ ಗುಂಪುಗಳು. ಕೆಲವು ಗುಂಪುಗಳು ಏಕಕಾಲದಲ್ಲಿ ಒಂದಕ್ಕಿಂತ ಹೆಚ್ಚು ವರ್ಗೀಕರಣದಲ್ಲಿ ಸಿಕ್ಕಿಯಾವು. ಉದಾಹರಣೆಗೆ ಜನಸಂದಣಿ ಅಸಂಘಟಿತ ಗುಂಪು ಹೇಗೋ ಹಾಗೆಯೇ ಅಶಾಶ್ವತ ಗುಂಪೂ ಹೌದು, ನೆರೆದ ಗುಂಪೂ ಹೌದು, ಮುಖ್ಯವಾದ ಕೆಲವು ಪ್ರಭೇದಗಳನ್ನು ಮಾತ್ರ ಇಲ್ಲಿ ನೋಡಬಹುದು.
ಪ್ರಾಥಮಿಕ ಗುಂಪುಗಳು
ಗುಂಪುಗಳ ವರ್ಗೀಕರಣದಲ್ಲಿ ಅತಿ ಹೆಚ್ಚು ಪ್ರಸಿದ್ಧವಾದ ಹಾಗೂ ಅರ್ಥವತ್ತಾದ ವರ್ಗೀಕರಣವೆಂದರೆ ಪ್ರಾಥಮಿಕ ಮತ್ತು ಮಾಧ್ಯಮಿಕ ಗುಂಪುಗಳೆಂಬುದು. ಪ್ರಾಥಮಿಕ ಗುಂಪುಗಳ ಕಲ್ಪನೆಯನ್ನು ಸಮಾಜಶಾಸ್ತ್ರೀಯ ಬರೆಹಗಳಲ್ಲಿ ಮೊದಲಿಗೆ ತಂದವ ಚಾಲ್ರ್ಸ್‌ ಹಾರ್ಟನ್ ಕೂಲೆ. ಆತನೇ ಹೇಳಿದಂತೆ ಅವು ಅನ್ಯೋನ್ಯವಾದ, ಮುಖಾಮುಖಿ ಸಂಬಂಧವುಳ್ಳ ಮತ್ತು ಸಹಕಾರ ಲಕ್ಷಣಗಳಿಂದ ಕೂಡಿದ ಗುಂಪುಗಳು. ಕುಟುಂಬ, ಮಕ್ಕಳ ಆಟದ ಗುಂಪು, ನೆರೆಹೊರೆ, ಹಿರಿಯರ ಸಮುದಾಯಗಳು ಇಂಥ ಗುಂಪುಗಳೆಂದು ಆತ ಹೇಳಿದ್ದಾನೆ. ಒಟ್ಟೊಟ್ಟಿಗೇ ಇರುವ, ಆತ್ಮೀಯ ಸಂಬಂಧಗಳನ್ನು ಹೊಂದಿದ ಸಹಪಾಠಿಗಳು, ಸಹವರ್ತಿಗಳು, ಕಾರ್ಖಾನೆ, ಕಚೇರಿ, ಸೈನ್ಯ, ಶಾಲೆ, ಕ್ಲಬ್ಬುಗಳಲ್ಲಿ ಕಾಣುವ ಆತ್ಮೀಯ ಗೆಳೆಯರ ಚಿಕ್ಕ ಗುಂಪುಗಳೂ ಇಂಥವೇ. ಅವು ಅನೇಕ ದೃಷ್ಟಿಗಳಿಂದ ಪ್ರಾಥಮಿಕವಾದರೂ ವ್ಯಕ್ತಿಯ ಸಾಮಾಜಿಕ ಸ್ವಭಾವ ಹಾಗೂ ಆದರ್ಶಗಳನ್ನೂ ರೂಪಿಸುವಲ್ಲಿ ಅತ್ಯಂತ ಮಹತ್ತ್ವ ಪಡೆದಿವೆ. ಇಲ್ಲಿನ ನಿರಂತರವಾದ ಅನ್ಯೋನ್ಯ ಸಹವಾಸಗಳಿಂದ ವ್ಯಕ್ತಿಗಳು ಒಬ್ಬರಿಗೊಬ್ಬರು ಬೆಸೆಯಲ್ಪಡುತ್ತಾರೆ. ಕೂಲೆ ಹೇಳಿದಂತೆ ನಾವು ಎಂಬ ತಾದಾತ್ಮ್ಯ ಭಾವನೆ ಈ ಗುಂಪುಗಳಲ್ಲಿ ಇರುತ್ತವೆ. ಪ್ರೇಮ, ಅನುಕಂಪ ಮತ್ತು ಸಹಕಾರ ಭಾವನೆ ಇಲ್ಲಿನ ಪ್ರಮುಖ ಲಕ್ಷಣಗಳು. ಕುಟುಂಬ ಮೊದಲುಗೊಂಡು ಈ ಎಲ್ಲ ಗುಂಪುಗಳೂ ಚಿಕ್ಕ ಗಾತ್ರದವು. ಇದರಿಂದಾಗಿ ಸದಸ್ಯರ ನಡುವೆ ನಿರಂತರವಾದ ಮುಖಾಮುಖಿ ಸಂಬಂಧ ಸಾಧ್ಯ. ತೀರ ಆತ್ಮೀಯರಾದ ವೈಯಕ್ತಿಕ ಸಂಬಂಧಗಳು ಬೆಳೆಯುತ್ತವೆ. ಸಮೋದ್ದೇಶಗಳು ಸಾಧ್ಯ. ಸಂಬಂಧಗಳು ಲಾಭಕ್ಕಾಗಿ ಹೆಣೆದುಕೊಂಡವುಗಳಲ್ಲ; ಸ್ವಾಭಾವಿಕವಾಗಿ, ನಿಃಸ್ವಾರ್ಥವಾಗಿ ಬಂದವು. ಯಾವುದೇ ಕಾರ್ಯ ನಿಮಿತ್ತ ಅಷ್ಟರಮಟ್ಟಿಗೆ ಮಾತ್ರ ಸದಸ್ಯರಾಗುವುದು ಇಲ್ಲಿ ಸಾಧ್ಯವಿಲ್ಲ. ನಮ್ಮನ್ನು ನಾವು ಇಡಿಯಾಗಿ ಇಲ್ಲಿ ತೊಡಗಿಸಿಕೊಳ್ಳುತ್ತೇವೆ. ಕುಟುಂಬವೆಂಬ ಅತಿ ಮಹತ್ತ್ವದ ಪ್ರಾಥಮಿಕ ಸಮೂಹದಲ್ಲಿ ಹುಟ್ಟಿ ಬಾಳಿನುದ್ದಕ್ಕೂ ಅನೇಕ ಪ್ರಾಥಮಿಕ ಸಮೂಹಗಳಿಂದ ಪ್ರಭಾವಿತರಾಗುತ್ತೇವೆ. ನಮ್ಮ ವ್ಯಕ್ತಿತ್ವವನ್ನು ರೂಪಿಸುವಲ್ಲಿ ಅವು ಅನುಪಮ. ಹಾಗೆಂದೇ ಕೂಲೆ ಅವನ್ನು ಮಾನವನ ಸ್ವಭಾವದ ಸಂಪೋಷಣ ಸ್ಥಾನಗಳೆಂದು ಕರೆದಿದ್ದಾನೆ.
ಹಿಂದೆ ಪ್ರಾಥಮಿಕ ಗುಂಪುಗಳೆಂದರೆ ಸಮಾಜೀಕರಣದ ದೀಕ್ಷೆ ಕೊಡುವ ಕುಟುಂಬ. ಗೆಳೆಯರ ಆಟದ ಗುಂಪುಗಳಂಥ ಚಿಕ್ಕ ಗುಂಪುಗಳೆಂದು ತಿಳಿಯಲಾಗುತ್ತಿತ್ತು. ಆದರೆ ಮುಂದೆ ಅನೇಕ ಸಮಾಜವಿಜ್ಞಾನಿಗಳು ಬೇರೆ ಬೇರೆ ಕ್ಷೇತ್ರಗಳಲ್ಲಿ ಕಂಡುಬರುವ ಇಂಥ ಗುಂಪುಗಳನ್ನು ಗುರುತಿಸಿದ್ದಾರೆ. ಉದಾಹರಣೆಗೆ, ಎಲ್ಟನ್ ಮೇಯೊ ಮತ್ತು ಸಂಗಡಿಗರು ಬೃಹತ್ ವಿದ್ಯುತ್ ಕಂಪನಿ ಕೆಲಸಗಾರರಲ್ಲಿ ಈ ಪುಟ್ಟ ಗುಂಪುಗಳನ್ನು ಗುರುತಿಸಿ ಅವು ಹೇಗೆ ಉತ್ಪಾದನೆಯನ್ನು ನಿಯಂತ್ರಿಸುತ್ತವೆಂದು ತಿಳಿಸಿದ್ದಾರೆ. ವಿಲಿಯಂ ಹ್ವೈಟ್ ಅವರು ಬಾಸ್ಟನ್ ನಗರದ ಬೀದಿ ಮೂಲೆಯ ಎಳೆಯರ ಗುಂಪನ್ನು ಅಭ್ಯಾಸ ಮಾಡಿದ್ದಾರೆ. ಹಾಗೆಯೇ ಸ್ಟೌಫರ್ ಮತ್ತಿತರರು ಅಮೆರಿಕೆಯ ಯೋಧರಲ್ಲಿರುವ ಕೆಳಗುಂಪುಗಳ ಮಹತ್ತ್ವವನ್ನು ತಿಳಿಸಿದ್ದಾರೆ. ಹೀಗೆ ಚಿಕ್ಕಗಾತ್ರದ, ನಿರಂತರವಾದ ಆತ್ಮೀಯ ಸಂಬಂಧದ ಈ ಗುಂಪುಗಳು ಸಾರ್ವತ್ರಿಕವಾಗಿವೆ ಮತ್ತು ಅತ್ಯವಶ್ಯಕವಾಗಿದೆ. ನಗರೀಕರಣ, ಯಾಂತ್ರೀಕರಣ, ಔದ್ಯೋಗೀಕರಣದೊಂದಿಗೆ ಬೃಹತ್ ಸಮೂಹಗಳು ಬೆಳೆದು ಪ್ರಾಥಮಿಕ ಸಮೂಹಗಳು ಕಣ್ಮರೆಯಾಗುತ್ತಿವೆಯೆಂದು ಅನೇಕರು ಹೇಳಿದ್ದಾರೆ. ಹಿಂದೊಮ್ಮೆ ಪ್ರಭಾವಶಾಲಿಯಾಗಿದ್ದ ಕುಟುಂಬ, ನೆರೆಹೊರೆ, ಆಟದ ಗುಂಪುಗಳು ತಮ್ಮ ಮಹತ್ತ್ವ ಕಳೆದುಕೊಳ್ಳುತ್ತಿವೆ. ಎಂಬ ಹೆದರಿಕೆಯೂ ಇದೆ. ಆದರೆ ಒಂದೇ ಸಮನಾಗಿ ವೃದ್ಧಿಗೊಳ್ಳುತ್ತಿರುವ ಮಾಧ್ಯಮಿಕ ಗುಂಪುಗಳ ಒಡಲಿನಲ್ಲೇ ಹೊಸಹೊಸ ಪ್ರಾಥಮಿಕ ಗುಂಪುಗಳು ಹುಟ್ಟುತ್ತಿವೆಯೆಂದು ಇತ್ತೀಚಿನ ಲೇಖಕರು ನಂಬಿದ್ದಾರೆ.
ಮಾಧ್ಯಮಿಕ ಗುಂಪುಗಳು
ಮಾಧ್ಯಮಿಕ ಗುಂಪುಗಳನ್ನು ವರ್ಣಿಸುವ ಒಂದು ಸುಲಭ ಉಪಾಯವೆಂದರೆ ಅವನ್ನು ಪ್ರಾಥಮಿಕ ಗುಂಪುಗಳಿಗೆ ವ್ಯತಿರಿಕ್ತವಾದ ಲಕ್ಷಣಗಳುಳ್ಳ ಗುಂಪುಗಳೆಂದು ಹೇಳುವುದು, ವ್ಯಾಪಾರೀ ಸಂಘಟನೆಗಳು, ಬೃಹತ್ ರಾಜಕೀಯ ಪಕ್ಷಗಳು, ಕಾರ್ಮಿಕರ ಸಂಘ, ನಗರಗಳು ಬೇರೆ ಬೇರೆ ವೃತ್ತಿಯವರ ರಾಷ್ಟ್ರಿಯ ಸಂಘಟನೆಗಳು, ಏಣಿಶ್ರೇಣಿಗಳಿಂದ ಹಾಗೂ ಬಿಗುವಾದ ನಿಯಮಗಳಿಂದ ಕೂಡಿದ ಸೈನ್ಯ ಮತ್ತಿತರ ಗುಂಪುಗಳು ಮಾಧ್ಯಮಿಕ ಗುಂಪುಗಳು ಕೂಲೆ ಅವನ್ನು ಹೆಸರಿಸಿಲ್ಲವಾದರೂ ಅನಂತರದ ಲೇಖಕರು ಅವುಗಳ ಲಕ್ಷಣಗಳನ್ನು ತಿಳಿಸಿದ್ದಾರೆ. ದೊಡ್ಡ ಗಾತ್ರ, ಆಕಸ್ಮಿಕ ಮತ್ತು ಔಪಚಾರಿಕ ಸಂಬಂಧಗಳು, ಔಪಚಾರಿಕ ರಚನೆ, ಪರೋಕ್ಷ ಸಂಪರ್ಕ, ಉದ್ದೇಶಸಾಧನೆಗೆಂದೇ ಕಟ್ಟಿದ ಬಿಗುವು, ನಿಯಂತ್ರಣ ಇವು ಕೆಲವು ಲಕ್ಷಣಗಳು. ಸದಸ್ಯರ ನಡುವೆ ನಿರಂತರವಾದ ಮುಖಾಮುಖಿಯಾದ ಸಂಬಂಧಗಳಿಲ್ಲದೆ ಇರುವುದರಿಂದ ಅನ್ಯೋನ್ಯತೆ ಬೆಳೆಯುವುದು ದುಸ್ಸಾಧ್ಯ. ಹತ್ತಾರು ವರ್ಷಗಳ ತನಕ ಸದಸ್ಯರಾಗಿದ್ದರೂ ಒಬ್ಬರನ್ನೊಬ್ಬರು ನೋಡದಿರುವುದಿದೆ. ಇಲ್ಲಿ ಕೊಟ್ಟಷ್ಟೇ ಕೆಲಸ: ಒಪ್ಪಿಸಿದಷ್ಟೇ ಹೊಣೆಗಾರಿಕೆ. ವಿಶೇಷ ಆಸಕ್ತಿಗಳನ್ನು ಪೂರೈಸಲು ಬುದ್ಧಿಪೂರ್ವಕವಾಗಿ ಕಟ್ಟಿದ ವ್ಯವಸ್ಥೆಗಳೇ ಹೆಚ್ಚು ವ್ಯಕ್ತಿಗಳು ಇಲ್ಲಿ ಪೂರ್ಣವಾಗಿ ತೊಡಗಿಕೊಳ್ಳುವುದಿಲ್ಲ: ಅಷ್ಟಿಷ್ಟೇ ಮಾತ್ರ. ವ್ಯಕ್ತಿತ್ವದ ಪೂರ್ಣವಿಕಾಸ ಇಲ್ಲಿ ಅಸಾಧ್ಯ. ಆದರೆ ಕಾರ್ಯಸಾಧನೆಗೆ ಬೇಕಾದ ಕಾರ್ಯಕ್ಷಮತೆ, ಸುವ್ಯವಸ್ಥೆ ಮಾಧ್ಯಮಿಕ ಸಮೂಹಗಳಲ್ಲಿ ಮಾತ್ರ ಇರುತ್ತದೆ. ಆಧುನಿಕ ಜಗತ್ತಿನಲ್ಲಿ ಅವು ಬಹಳ ಮಹತ್ತ್ವ ಪಡೆದಿದೆ.
ಒಳಗುಂಪು
ವಿಲಿಯಮ್ ಗ್ರಹಾಮ್ ಸಮ್ನರ್ ತನ್ನ ಲೋಕಾಚಾರಗಳನ್ನು ಕುರಿತ ಗ್ರಂಥದಲ್ಲಿ ಒಳಗುಂಪುಗಳೂ (ಸ್ವಜನರು) ಮತ್ತು ಹೊರಗುಂಪುಗಳು ಎಂಬ ವಿಭೇದಗಳನ್ನು ಹೇಳಿದ್ದಾನೆ. ಆತ ಹೇಳುವಂತೆ ಸದಸ್ಯರ ದೃಷ್ಟಿಯಲ್ಲಿ ಗುಂಪುಗಳಲ್ಲಿ ಎರಡೇ ಎರಡು ವಿಧಗಳು. ನಾವು ನಮ್ಮವರು. ಸ್ವಜನ ಸ್ವಕೀಯರು, ಇರುವ ಒಳಗುಂಪೊಂದು: ಆ ಜನ, ಪರಜನ, ಪರಕೀಯರು ಇರುವ ಹೊರಗುಂಪೊಂದು. ತಮ್ಮ ಕುಟುಂಬ, ಶಾಲೆ, ನೆರೆಹೊರೆ, ಆಟದ ಗುಂಪು, ಊರು, ಧರ್ಮ ಪಕ್ಷ, ಜಾತಿಗಳು ಅವರಿಗೆ ಒಳಗುಂಪುಗಳು ಕನ್ನಡಿಗರಿಗೆ ಉಳಿದೆಲ್ಲ ಕನ್ನಡಿಗರು ಒಳಗುಂಪುಗಳು. ಮಿಕ್ಕವರು ಹೊರಗಿನವರು. ಹಾಗೆಯೇ ಹಿಂದೂ ಧರ್ಮಾನುಯಾಯಿಗಳಿಗೆ ತಮ್ಮ ಧರ್ಮ ಬಾಂಧವರು ಒಳ ಗುಂಪಿಗೆ ಸೇರಿದವರು; ಉಳಿದ ಧರ್ಮಗಳ ಜನರು ಹೊರಗುಂಪಿನವರು. ಸ್ವಜನರ ಬಗ್ಗೆ ಸದಸ್ಯರಿಗೆ ಅಭಿಮಾನ, ಅಕ್ಕರೆ, ಸಹಾನುಭೂತಿ, ಸಹಕಾರ, ವಿಶ್ವಾಸ, ನಿಷ್ಟೆ, ವಿಧೇಯತೆ ಮತ್ತು ಸಾಮರಸ್ಯದ ಭಾವನೆಗಳಿರುತ್ತದೆ. ತಮ್ಮ ಭಾಷೆಯೇ ಇಂಪಾದ ಭಾಷೆಯೆಂದೂ ತಮ್ಮ ದೇವರುಗಳೇ ಸರ್ವಶ್ರೇಷ್ಠರೆಂದೂ ಅಭಿಮಾನ ಪಡುವುದು ಸಾಮಾನ್ಯ ದೇಶಭಕ್ತಿಯ ಗೀತೆಗಳೂ ರಾಷ್ಟ್ರಧ್ವಜವೂ, ಸ್ಥಳಪುರಾಣಗಳೂ, ವೀರರ ಕಥೆಗಳೂ, ಪವಿತ್ರ ಸಂಕೇತಗಳೂ ಸ್ವಜನಾಭಿಮಾನದ ದ್ಯೋತಕಗಳು. ಒಳಗುಂಪಿಗೆ ಹೊರಗಿನವರು ಸುಲಭವಾಗಿ ಸೇರಲಾರರು. ಪ್ರವೇಶಕ್ಕೆ ಅನೇಕ ನಿರ್ಬಂಧನೆಗಳಿವೆ. ಕುಲ, ಜಾತಿ, ವೃತ್ತಿ, ಅಭಿರುಚಿ, ಧರ್ಮ, ಭಾಷೆ, ರಾಷ್ಟ್ರೀಯತೆ ಮುಂತಾದ ಆಧಾರಗಳ ಮೇಲೆ ಒಳಗುಂಪಿನವರಾಗುತ್ತಾರೆ. ಸದಸ್ಯರಲ್ಲಿ ತಮ್ಮ ಗುಂಪಿನ ರಕ್ಷಣೆ ತಮ್ಮ ಹೊಣೆಯೆಂಬ ಭಾವನೆಯೂ ಹಾಗೆಯೇ ತಮ್ಮ ರಕ್ಷಣೆ ಗುಂಪಿನ ಹೊಣೆ ಎಂಬ ಭಾವನೆಯೂ ಇರುತ್ತದೆ. ಅವರು ಆಪತ್ಕಾಲದಲ್ಲಿ ಒಳಗುಂಪಿಗಾಗಿ ಯಾವ ತ್ಯಾಗಕ್ಕೂ ಸಿದ್ಧ. ಹಾಗೆಯೇ ಶತ್ರುಗಳ ವಿರುದ್ಧ ಅವರು ತೋರುವ ವರ್ತನೆಯೂ ಕ್ಷಮ್ಯ. ಸ್ವಜನರ ಬಗೆಗಿನ ಅಭಿಮಾನ ಕೆಲವೊಮ್ಮೆ ಅತಿರೇಕಕ್ಕೆ ಹೋಗುವುದಿದೆ. ಈ ಸ್ವಜನ ದುರಭಿಮಾನವೇ ಯುದ್ಧಗಳಿಗೂ ಬೇರೆ ರೀತಿಯ ಸಂಘರ್ಷಣೆಗಳಿಗೂ ಮೂಲವಾಗಬಹುದು. ವಾಸ್ತವಿಕ ಅಥವಾ ಕಾಲ್ಪನಿಕ ಗಂಡಾಂತರಗಳು ಬಂದಾಗಲೆಲ್ಲ ಈ ಒಳಗುಂಪಿನ ಭಾವನೆ ಜಾಗ್ರತವಾಗಿ ಗುಂಪಿನ ಐಕಮತ್ಯ ಬಲಿಯುವುದನ್ನು ಕಾಣುತ್ತೇವೆ.
ಹೊರಗುಂಪು
ನಾವು ಸದಸ್ಯರಲ್ಲದ ಗುಂಪುಗಳೆಲ್ಲ ನಮಗೆ ಹೊರಗುಂಪುಗಳು (ಪರರು) ನಾವು ಸದಸ್ಯರಲ್ಲದ ಕ್ಲಬ್ಬು, ನೆರೆಹೊರೆ, ನಗರ, ದೇಶಗಳ ಜನ ನಮಗೆ ಪರಕೀಯರು, ಈ ಗುಂಪುಗಳ ಬಗ್ಗೆ ನಾವು ಕೆಲವೊಮ್ಮೆ ಅನಾಸ್ಥೆ, ಅಸಡ್ಡೆಗಳಿಂದ ನೋಡಿದರೆ, ಕೆಲವೊಮ್ಮೆ ಸ್ಪರ್ಧೆ, ಜುಗುಪ್ಸೆ ಹಾಗೂ ಸಂಘರ್ಷದ ಭಾವನೆಗಳನ್ನು ಹೊಂದಿರುತ್ತೇವೆ. ಹೊರಗುಂಪಿನವರ ಆಚಾರವಿಚಾರಗಳು ದೇವರುಗಳು ತುಂಬ ವಿಚಿತ್ರವಾಗಿ ಕಂಡರೆ ಆಶ್ಚರ್ಯವಿಲ್ಲ. ಕೆಲವೊಮ್ಮೆ ಅವು ಅರ್ಥಹೀನ, ಅನಾಗರಿಕ ಇಲ್ಲವೆ ಕ್ರೂರ ಎನ್ನಿಸಲೂಬಹುದು. ಹೊರಗುಂಪಿನ ಸದಸ್ಯರನ್ನು ವ್ಯಕ್ತಿಗಳೆಂದು ಪರಿಗಣಿಸುವ ಗೋಜಿಗೆ ನಾವು ಹೋಗುವುದಿಲ್ಲ. ಅವರೆಲ್ಲರೂ ಒಟ್ಟಿನಲ್ಲಿ ಒಂದೇ ರೀತಿಯ ಜನ ಎಂಬುದೇ ನಮ್ಮ ಭಾವನೆ. ಒಟ್ಟಿನಲ್ಲಿ ಎಲ್ಲ ಆಂಗ್ಲರೂ ನಗೆಗಾರಿಕೆ ತಿಳಿಯದ ಗೊಡ್ಡುಗಳು; ಪಾಶ್ಚಾತ್ಯರ ದೃಷ್ಟಿಯಲ್ಲಿ ಎಲ್ಲ ಭಾರತೀಯರೂ ಸಂಪ್ರದಾಯ ಶರಣರು; ಬಿಳಿಯರಿಗೆ ಎಲ್ಲ ನೀಗ್ರೊ ಜನರೂ ಮೈಗಳ್ಳರು. ಸುದೈವದಿಂದ ನಾವು ಏಕಕಾಲಕ್ಕೆ ಅನೇಕ ಒಳ ಹಾಗೂ ಹೊರ ಗುಂಪುಗಳಿಗೆ ಸೇರಿರುತ್ತೇವೆ. ಒಬ್ಬ ಭಾರತೀಯನಿಗೆ ಉಳಿದ ಭಾರತೀಯರೆಲ್ಲ ಒಂದು ದೃಷ್ಟಿಯಿಂದ ಒಳಗುಂಪಿನವರು. ಅವರಲ್ಲಿ ಕೆಲವರು ಬೇರೆ ಧರ್ಮಕ್ಕೆ, ಭಾಷೆಗೆ, ಇಲ್ಲವೆ ಜಾತಿಗೆ ಸೇರಿರುವುದರಿಂದ ಹೊರಗಿನವರೂ ಹೌದು. ಇದರಿಂದಾಗಿ ಯಾವ ಗುಂಪು ನಮ್ಮ ನಿಷ್ಠೆಯನ್ನು ನೂರಕ್ಕೆ ನೂರು ಸಂಪೂರ್ಣವಾಗಿ ಪಡೆಯಲಾರದು.
ಸಮಸ್ತರ ಮತ್ತು ಲಂಬಸ್ತರ ಗುಂಪುಗಳು
ಸಮಾಜಶಾಸ್ತ್ರಜ್ಞ ಪಿಟಿರಿಮ್ ಸೊರೊಕಿನ್ ಸಮಾಜ ವ್ಯವಸ್ಥೆಯ ಎರಡು ಪ್ರಭೇದಗಳನ್ನು ವಿವೇಚಿಸಿದ್ದಾನೆ. ಬೃಹತ್ ಸಮಾಜವನ್ನು ಉದ್ದವಾಗಿ ಸೀಳುವುದು ಸಾಧ್ಯ ಎಂದು ಊಹಿಸೋಣ. ಆಗ ವಿಶಾಲವೂ ಸರ್ವಾಂಗೀಣವೂ ಆದ ರಾಷ್ಟ್ರಗಳೂ ಧಾರ್ಮಿಕ ಗುಂಪುಗಳೂ ರಾಜಕೀಯ ಪಕ್ಷಗಳೂ ಕುಲನಿಷ್ಟೆ ವರ್ಗಗಳೂ ಕಾಣುತ್ತದೆ. ಇಂಥ ರಾಷ್ಟ್ರಗಳಲ್ಲಿ, ಪಕ್ಷಗಳಲ್ಲಿ ಮತ್ತಿತರ ಗುಂಪುಗಳಲ್ಲಿ ವಿವಿಧ ವೃತ್ತಿಗಳಿಗೆ, ಅಂತಸ್ತುಗಳಿಗೆ, ವರಮಾನ, ವಯೋಮಾನ, ದರ್ಜೆಗಳಿಗೆ ಸೇರಿದ ಜನರಿರುತ್ತಾರೆ. ಹೀಗೆ ಮೇಲು ಕೆಳಗಿನ ಸ್ತರಗಳಿಂದ ಕೂಡಿದ ಜನರಿರುವ ಈ ಗುಂಪುಗಳನ್ನು ಸೊರೊಕಿನ್ ಲಂಬಸ್ತರ ಅಥವಾ ಊರ್ಧ್ವಮುಖಿ (ವರ್ಟಿಕಲ್ ಗ್ರೂಪ್ಸ್‌) ಗುಂಪುಗಳೆಂದು ಕರೆದಿದ್ದಾನೆ. ಅನೇಕ ಸಮಸ್ತರ ಗುಂಪುಗಳನ್ನು ವಿಷಮಸ್ತರ ಗುಂಪುಗಳೆಂದೂ ಕರೆಯಬಹುದು.
ಜನಸಂದಣಿ
ಸಮಾಜ ವಿಜ್ಞಾನಿಗಳ, ರಾಜಕಾರಣಿಗಳ, ಆಡಳಿತಗಾರರ ಹಾಗೂ ಸಾಮಾನ್ಯ ಪ್ರಜೆಗಳ ಗಮನವನ್ನು ಸೆಳೆಯುವ ಇನ್ನೊಂದು ಗುಂಪೆಂದರೆ ಜನಸಂದಣಿ. ಹತ್ತಾರು ಜನರಿಂದ ಹಿಡಿದು ಸಾವಿರಗಟ್ಟಲೆ ಜನರು ಒಂದೆಡೆ ಸೇರಿ ಯಾವುದಾದರೊಂದು ವಸ್ತು ಅಥವಾ ಸನ್ನಿವೇಶದ ಬಗ್ಗೆ ಪ್ರತಿಕ್ರಿಯೆ ವ್ಯಕ್ತಪಡಿಸುತ್ತ ಕೆಲಕಾಲದ ಮಟ್ಟಿಗೆ ಪರಸ್ಪರ ಪ್ರಚೋದಿಸುತ್ತಿದ್ದರೆ ಅದು ಜನಸಂದಣಿಯಾಗುತ್ತದೆ. ಅದು ಅಲ್ಪಾಯುವೂ ಹೆಚ್ಚುಕಡಿಮೆ ಅಸಂಘಟಿತವೂ ಆಗಿರುವ ಗುಂಪು, ಒಂದಿಷ್ಟು ಜನ ಒಂದೇ ಕಡೆಯಲ್ಲಿ ಕೂಡಿದರೆ ಸಂದಣಿಯಾಗುವುದಿಲ್ಲ. ಅದು ಸಮಷ್ಟಿ. ಬಸ್ಸಿನಲ್ಲಿ ಕುಳಿತ ಪ್ರಯಾಣಿಕರು, ಪಾರ್ಕಿನಲ್ಲಿ ಚದರಿ ಕುಳಿತು ವಿರಮಿಸುತ್ತಿರುವ ಜನ, ಬೀದಿಯ ಅಂಚಿನಲ್ಲಿ ತಮ್ಮಷ್ಟಕ್ಕೆ ತಾವು ಓಡಾಡುವ ದಾರಿಹೋಕರು ಸಂದಣಿಯಲ್ಲ. ಎಲ್ಲರನ್ನು ಪ್ರಚೋದಿಸುವ ಸಾಮಾನ್ಯ ವಸ್ತು ಇಲ್ಲಿಲ್ಲ. ಅಂತರಕ್ರಿಯೆಗಳೂ ಇಲ್ಲವೆನ್ನಿಸುವ ಮಟ್ಟಿಗೆ ಅತ್ಯಲ್ಪ. ಆದರೆ ಇಂಥ ಸಮಷ್ಟಿಗಳೇ ಏನಾದರೊಂದು ನೆವದಿಂದಾಗಿ ಕ್ಷಣಾರ್ಧದಲ್ಲಿ ಸಂದಣಿಗಳಾಗುವುದಿದೆ. ಜನಸಂದಣಿಗೆ ನಿಶ್ಚಿತ ಗಾತ್ರವಿಲ್ಲ. ಆದರೂ ಸಾಕಷ್ಟು ದೊಡ್ಡ ಸಂಖ್ಯೆಯಲ್ಲಿ ಸೇರುವುದೂ ಜನಸಂದಣಿಯ ಭೌತಿಕ ಲಕ್ಷಣಗಳು. ಕಾಲಾವಧಿಯ ದೃಷ್ಟಿಯಿಂದ ಅದು ಕ್ಷಣಿಕವಾದ ಗುಂಪು ಹೌದು. ಈಗಿರುವ ಸದಸ್ಯರು ಅರೆಗಳಿಗೆಯೊಳಗೆ ಇಲ್ಲದಿರುವುದರಿಂದ ಅದಕ್ಕೆ ಭೂತ ಭವಿಷ್ಯತ್ತುಗಳೆರಡೂ ಇಲ್ಲ. ಸಂದಣಿಯನ್ನು ಸೇರಲೂ ಬಿಡಲೂ ಹೆಚ್ಚಿನ ನಿಯಮಗಳಿಲ್ಲ. ಏಣಿಶ್ರೇಣಿಯ ವ್ಯವಸ್ಥೆಯಿಲ್ಲ. ಸರ್ವಮಾನ್ಯವಾದ ನಾಯಕತ್ವವಿಲ್ಲ. ಎಲ್ಲ ರೀತಿಯ ಜನ ನುಗ್ಗಿಕೊಳ್ಳಬಹುದು. ಹೆಗಲಿಗೆ ಹೆಗಲು ತಿಕ್ಕಿದರೂ ಒಬ್ಬರ ಪರಿಚಯ ಇನ್ನೊಬ್ಬರಿಗೆ ಇರಲಿಕ್ಕಿಲ್ಲ. ಎಲ್ಲರೂ ನಾವು ಸಾವಿರದಲ್ಲಿ ಒಬ್ಬರು ಎಂಬ ಅನಾಮಧೇಯತ್ವವನ್ನು ಪಡೆಯುತ್ತಾರೆ. ಉಳಿದವರಂತೆ ಕೂಗುವುದು, ಓಡುವುದು ಮುಂತಾಗಿ ವರ್ತಿಸುತ್ತ ಸಮಾನ ಲಕ್ಷಣಗಳನ್ನು ಹೊಂದುತ್ತಾರೆ. ಭಾವೋದ್ರೇಕವು ಇಲ್ಲಿಯ ಒಂದು ಮುಖ್ಯ ಲಕ್ಷಣ. ಕೆಲವೊಮ್ಮೆ ಮುಷ್ಕರ, ಮೆರವಣಿಗೆ, ಮತಪ್ರದರ್ಶನಗಳಲ್ಲಿ ಆಗುವಂತೆ ಭಾವೋದ್ರೇಕದಿಂದ ಕೆರಳಿದ ಜನ ವಿಧ್ವಂಸಕ ಕಾರ್ಯಗಳಲ್ಲಿ ನಿರತರಾಗುತ್ತಾರೆ. ಆಗ ಅದು ದೊಂಬಿ ಗುಂಪು ಎನ್ನಿಸಿಕೊಳ್ಳುತ್ತದೆ. ಅಸಂಖ್ಯ ಜನರ ಬೆಂಬಲ ಇರುವುದರಿಂದ ತಮ್ಮನ್ನು ಯಾರೂ ಕೆಣಕಲಾರರು ಎಂಬ ಧೈರ್ಯವೂ ಸಾವಿರ ಸಾವಿರ ಸಂಖ್ಯೆಯ ತಾವು ತಪ್ಪು ಮಾಡಲಾರೆವು ಎಂಬ ಭರವಸೆಯೂ ಜನಸಂದಣಿಗಳ ಶಕ್ತಿಯ ಮೂಲ, ಜನಸಂದಣಿಯ ಅಭ್ಯಾಸಕ್ಕೆ ಶ್ರೀಕಾರ ಹಾಕಿದ ಫ್ರೆಂಚ್ ಚಿಂತಕನಾದ ಗಸ್ಟಾವ್ ಲೆ ಬಾನ್ ಅವನ್ನು ವಿನಾಶಕಾರಿ ಹಾಗೂ ನೀತಿಹೀನ ಎಂದು ಅಭಿಪ್ರಾಯಪಟ್ಟಿದ್ದರೂ ಅವು ಹಾಗಿರಬೇಕೆಂದೇನೂ ಇಲ್ಲ. ಕೆಡುಕು ಮಾಡದ, ಶಾಂತರೀತಿಯಲ್ಲಿ ವರ್ತಿಸುವ ನೂರಾರು ವಿಧದ ಸಂದಣಿಗಳಿವೆ. ವೀರರನ್ನು ಸ್ವಾಗತಿಸುವ, ವಿಜಯವನ್ನು ಆಚರಿಸುವ, ಹಬ್ಬಹುಣ್ಣಿಮೆಗಳಲ್ಲಿ ಪಾಲುಗೊಳ್ಳುವ, ತಮ್ಮ ಸಂತೋಷವನ್ನು ವ್ಯಕ್ತಗೊಳಿಸಲು ನೆರೆವ ಸಂದಣಿಗಳೂ ಕಡಿಮೆಯಿಲ್ಲ.
ಸಂದಣಿಗಳಲ್ಲಿ ನಾವು ಅನೇಕ ವಿಧಗಳನ್ನು ಗುರುತಿಸಬಹುದು. ಕೆಲವು ಆಕಸ್ಮಿಕ ಸಂದಣಿಗಳು (ಕ್ಯಾಷುಅಲ್ ಕ್ರೌಡ್ಸ್‌). ದೈನಂದಿನ ಜೀವನದ ಯಾವುದೇ ಘಟನೆ ಆಕಸ್ಮಿಕವಾಗಿ ಅನೇಕ ಜನರನ್ನು ಒಂದೆಡೆಗೆ ತರಬಹುದು. ಬೀದಿಯಲ್ಲಿ ಜಗಳವಾಡುವುದಾಗಲಿ ರೈಲು ಹಳಿ ತಪ್ಪುವುದಾಗಲಿ ಅಥವಾ ಬೇರೊಂದು ಘಟನೆಯಾಗಲಿ ನೂರಾರು ಜನರನ್ನು ಹತ್ತಿರ ತರುತ್ತದೆ. ಕೆಲವು ಸಾಂಪ್ರದಾಯಿಕ ಸಂದಣಿಗಳು (ಕನ್ವೆನ್ಷನಲ್ ಕ್ರೌಡ್ಸ್‌) ಪ್ರೇಕ್ಷಕ ವೃಂದಗಳಂತೆ ಹೆಚ್ಚು ವ್ಯವಸ್ಥಿತವಾಗಿವೆ. ಇವಲ್ಲದೆ ಭಾವನೆಗಳನ್ನು ವ್ಯಕ್ತಗೊಳಿಸುವ (ಎಕ್ಸ್‌ಪ್ರೆಸಿವ್) ಜನಸಂದಣಿಗಳೂ ಇವೆ. ಇವುಗಳಲ್ಲಿ ಜನರು ತಮ್ಮ ಸಂತೋಷ, ಭಯ, ಉತ್ಸಾಹ, ಭಕ್ತಿ ಮೊದಲಾದ ಭಾವನೆಗಳನ್ನು ತೋಡಿಕೊಳ್ಳುತ್ತಾರೆ. ಭಜನೆ ಮಾಡುವುದು, ಕುಣಿಯುವುದು, ಹಾಡುವುದು, ಕೈಬೀಸುವುದು ಮುಂತಾದವುಗಳ ಮೂಲಕ ಇದು ನಡೆಯುತ್ತದೆ. ಮತ್ತೆ ಕೆಲವು ಕೋಪೋದ್ರಿಕ್ತ ಸಂದಣಿಗಳು. ಥಳಿಸುವ, ಹಿಂಸೆ ಕೊಡುವ, ಲೂಟಿ ಮಾಡುವ, ಬೆಂಕಿ ಹಚ್ಚುವ ಇಂಥ ಗುಂಪುಗಳನ್ನು ಕ್ರಿಯಾಶೀಲ (ಆಕ್ಟಿವ್) ಗುಂಪುಗಳೆಂದು ದೊಂಬಿಗುಂಪುಗಳೆಂದೂ (ಮಾಬ್) ಕರೆಯುತ್ತಾರೆ.
ಪ್ರೇಕ್ಷಕ ವೃಂದ
ಇದು ಜನಸಂದಣಿಯಿಂದ ಸ್ವಲ್ಪ ಭಿನ್ನವಾದ ಇನ್ನೊಂದು ಅಶಾಶ್ವತ ಗುಂಪು. ಭಾಷಣ, ಸಂಗೀತ, ಕೀರ್ತನೆ, ಧಾರ್ಮಿಕ ಪ್ರವಚನ ಮುಂತಾದುವನ್ನು ಕೇಳಲು ಒಂದೆಡೆಗೆ ಕಲೆತ ಜನರೂ ನರ್ತನ, ನಾಟಕ, ಜಾದೂ ಆಟಗಳನ್ನು ನೋಡಲು ಕಲೆತ ಜನರೂ ಪ್ರೇಕ್ಷಕ ವೃಂದಕ್ಕೆ ಸೇರಿದವರು. ಗೊತ್ತಾದ ಜಾಗದಲ್ಲಿ, ಗೊತ್ತಾದ ಕಾಲದಲ್ಲಿ ಅವರು ಕೂಡುತ್ತಾರೆ. ಅವರೆಲ್ಲರನ್ನೂ ಪ್ರಚೋದಿಸುವ ಒಂದು ವ್ಯಕ್ತಿ, ವಸ್ತು ಅಥವಾ ಸನ್ನಿವೇಶ ಕೇಂದ್ರಬಿಂದುವಾಗಿರುತ್ತದೆ. ಸದಸ್ಯರೆಲ್ಲ ಈ ಬಿಂದುವಿನ ಕಡೆಗೆ ಗಮನ ಕೊಡುತ್ತಾರೆಯೇ ವಿನಾ ಉಳಿದ ಸದಸ್ಯರ ಕಡೆಗಲ್ಲ. ಗಂಟೆ ಬಾರಿಸುವುದು, ಪರದೆ ಎಳೆಯುವುದು, ದೀಪವಾರಿಸುವುದು, ವೇದಿಕೆ ಸಿದ್ಧಪಡಿಸುವುದು ಮುಂತಾದ ಚಟುವಟಿಕೆಗಳಿಂದ ಸದಸ್ಯರ ಗಮನ ಆಕಡೆಗೆ ಆಕರ್ಷಿತವಾಗುತ್ತದೆ. ಪ್ರೇಕ್ಷಕ ವೃಂದದಲ್ಲಿ ಸದಸ್ಯರು ಅನುಸರಿಸಬೇಕಾದ ನೀತಿನಿಯಮಾವಳಿಗಳು ಇವೆ. ಜನಸಂದಣಿಗಳಂತೆ ಇವು ಅಸ್ಥಿರವಿದ್ದರೂ ಅಸಂಘಟಿತವಿದ್ದರೂ ಇಲ್ಲಿ ಸಂಪ್ರದಾಯದ ಅಂಶವಿದೆ. ಸಭೆಯನ್ನು ಪ್ರವೇಶಿಸುವುದು ಅಥವಾ ಸಭೆಯಿಂದ ಹೊರಬರುವುದು, ಕುಳಿತುಕೊಳ್ಳುವುದು ಅಥವಾ ಎದ್ದು ನಿಲ್ಲುವುದು, ಕೈಚಪ್ಪಾಳೆ ತಟ್ಟುವುದು ಅಥವಾ ಪ್ರಶ್ನೆ ಕೇಳುವುದು ಎಲ್ಲವೂ ಕ್ರಮಬದ್ಧ. ಹಾಗೆಂದೇ ಕೆಲವರು ಇಂಥ ಗುಂಪುಗಳನ್ನು ಸಾಂಪ್ರದಾಯಿಕ ಜನಸಂದಣಿಗಳೆಂದು ಕರೆದಿದ್ದಾರೆ. ಪ್ರೇಕ್ಷಕ ವೃಂದಗಳ ಇನ್ನೊಂದು ಲಕ್ಷಣವೆಂದರೆ ಭೌತಿಕ ಸಾಮೀಪ್ಯ. ಪ್ರೇಕ್ಷಕರಾಗಲು ಒಂದೆಡೆ ಕೂಡಲೇಬೇಕು. ರೇಡಿಯೋ ಕೇಳುವ ಚದರಿದ ಶ್ರೋತೃವರ್ಗ ಅಥವಾ ಟೆಲಿವಿಷನ್ ನೋಡುತ್ತಿರುವ ಜಗತ್ತಿನ ಲಕ್ಷಾವಧಿ ಜನರು ಪ್ರೇಕ್ಷಕರಲ್ಲ. ಅವರನ್ನು ಸಾರ್ವಜನಿಕರು ಎನ್ನಬಹುದು ಅಷ್ಟೆ. ಪ್ರೇಕ್ಷಕ ವೃಂದಗಳಲ್ಲಿಯೂ ವೈವಿಧ್ಯವಿದೆ. ಕೆಲವು ಮಾಹಿತಿ ಬಯಸುವ ವೃಂದಗಳಾದರೆ ಮತ್ತೆ ಕೆಲವು ಮನೋರಂಜನೆ ಬಯಸುವ ವೃಂದಗಳು. ಇನ್ನು ಕೆಲವು ಗುಂಪುಗಳಲ್ಲಿ ಸದಸ್ಯರನ್ನು ಬೇರೊಂದು ಧರ್ಮಕ್ಕೆ ಸೇರಲು ಅಥವಾ ಬೇರೊಂದು ವಿಚಾರ ಇಲ್ಲವೆ ಆದರ್ಶವನ್ನು ಒಪ್ಪಲು ಮನವೊಲಿಸುವ ಪ್ರಯತ್ನ ನಡೆಯುತ್ತದೆ. ಪಾದ್ರಿಯ ಉಪದೇಶ, ಮುಂದಾಳುವಿನವಾದ, ಹಿರಿಯರ ಹಿತವಚನ ಮುಂತಾದುವನ್ನು ಕೇಳುವ ಈ ಗುಂಪುಗಳನ್ನು ಪರಿವರ್ತನೆಗೆ ಪಕ್ಕಾಗುತ್ತಿರುವ ವೃಂದಗಳೆನ್ನಬಹುದು. ಪ್ರೇಕ್ಷಕ ವೃಂದಗಳಲ್ಲಿ ಶಾಂತ ರೀತಿಯಿಂದ ಕೇಳುವ ನೋಡುವ ಜಡಗುಂಪುಗಳೂ ಇವೆ; ಸಂಪ್ರದಾಯಕ್ಕೆ ಗೌರವ ನೀಡಲು ಹಾಗೂ ಹೆಚ್ಚು ಕ್ರಿಯಾಶೀಲವಾಗಿ ವರ್ತಿಸುವ ಪಟುಗುಂಪುಗಳೂ ಇವೆ.
ದೊಂಬಿ ಗುಂಪುಗಳು
ಜನಸಂದಣಿಗಳಲ್ಲಿ ಕೆಲವು ಹೆಚ್ಚು ತೀವ್ರಗತಿಯ ಅಂತರ ಕ್ರಿಯೆಗಳಿಂದ ಕೂಡಿದ್ದು ಕ್ರಿಯಾಶೀಲವಾಗಿರುತ್ತವೆ. ಬೇರೆ ಸಂದಣಿಗಳಂತೆ ಅವು ಅಲ್ಪಾಯುವಾಗಿದ್ದರೂ ಒಮ್ಮೊಮ್ಮೆ ಮಾತ್ರ ಸೇರಿ ಮಾಯವಾಗುವಂಥ ಗುಂಪುಗಳಾಗಿದ್ದರೂ ಅಲ್ಲಿನ ಸದಸ್ಯರ ಭಾವನೆಗಳು ತೀಕ್ಷ್ಣವಾಗಿದ್ದು ಪರಸ್ಪರ ಅಂತರಕ್ರಿಯೆಗಳು ತೀವ್ರವಾಗಿರುತ್ತವೆ. ವರ್ಗಕಲಹ, ರಾಜಕೀಯ ಸಂಘರ್ಷ, ಕಾರ್ಮಿಕರ ಜಗಳ, ಜನಾಂಗದ್ವೇಷ ಮುಂತಾದ ಕಾರಣಗಳಿಗಾಗಿ ಇಂಥ ದೊಂಬಿಗಳು ಹುಟ್ಟುತ್ತವೆ. ಹಾಗೆ ನೋಡಿದರೆ, ಅನೇಕ ಸಲ ಮೊದ ಮೊದಲು ಆಕಸ್ಮಿಕವಾಗಿ ಕೂಡಿದ ಜನರು ಇಲ್ಲವೆ ಸಾಂಪ್ರದಾಯಿಕವಾಗಿ ಸೇರಿದ ಜನರು ಮುಂದೆ ದೊಂಬಿಗುಂಪಾಗಿ ಮಾರ್ಪಡಲೂಬಹುದು. ಆಗ ನಾವು ಮತ್ತು ಅವರು ಎಂಬ ಭಾವನೆಗಳು ತೀವ್ರಗತಿಯಿಂದ ಹುಟ್ಟಿಕೊಳ್ಳುತ್ತವೆ. ಸ್ನೇಹಿತರು ಯಾರು, ವೈರಿಗಳು ಯಾರು ಎಂದು ನಿರ್ಣಯವಾಗುತ್ತದೆ. ದೊಂಬಿ ಗುಂಪುಗಳಲ್ಲಿ ತಪ್ಪು ಒಪ್ಪುಗಳ ಚರ್ಚೆ ಅಸಾಧ್ಯ. ಆಲೋಚನೆಗೆ ವ್ಯವಧಾನವಿಲ್ಲ. ಎಲ್ಲ ವ್ಯಕ್ತಿಗಳೂ ತಮ್ಮ ಸ್ವತಂತ್ರವಾದ ಅಸ್ತಿತ್ವವನ್ನು ಕಳೆದುಕೊಂಡು ಅನಾಮಧೇಯರಾಗುತ್ತಾರೆ. ಗುಂಪಿನಲ್ಲಿ ಪೂರ್ಣವಾಗಿ ತಾದಾತ್ಮ್ಯ ಹೊಂದುತ್ತಾರೆ. ಅವರಿಗೆ ಕೆಲವು ವ್ಯಕ್ತಿಗಳು ಇಲ್ಲವೆ ವಸ್ತುಗಳು ಇಲ್ಲವೆ ಗುಂಪುಗಳು ಆಕ್ರಮಣದ ಕೇಂದ್ರಗಳಾಗುತ್ತವೆ. ಉಲ್ಬಣಿಸಿದ ಭಾವೋದ್ರೇಕದಿಂದ ಜನ ವರ್ತಿಸುತ್ತಾರೆ. ಕಲ್ಲು ತೂರುವುದು, ಕೊಳ್ಳೆ ಹೊಡೆಯುವುದು, ಬೆಂಕಿ ಹಚ್ಚುವುದು, ಥಳಿಸುವುದು ಇತ್ಯಾದಿ ಹಿಂಸಾತ್ಮಕ ಕಾರ್ಯಗಳಲ್ಲಿ ತೊಡಗುತ್ತಾರೆ. ತತ್ಕಾಲಕ್ಕೆ ದೊಂಬಿ ಗುಂಪಿಗೊಬ್ಬ ನಾಯಕನಿರಬಹುದು. ಆತ ಎಲ್ಲ ಜನರ ಗಮನ ಆಕ್ರಮಣದ ಕಡೆಗೆ ಕೇಂದ್ರೀಕೃತವಾಗುವಂತೆ ನೋಡಿಕೊಳ್ಳುತ್ತಾನೆ. ದೊಂಬಿಗುಂಪನ್ನು ಚದರಿಸಬೇಕಾದರೆ ಈ ನಾಯಕನನ್ನು ಗುಂಪಿನಿಂದ ಬೇರ್ಪಡಿಸುತ್ತಾರೆ. ಇಲ್ಲವೆ ಜನರ ಗಮನ ಬೇರೆ ಕಡೆಗೆ ಹರಿಯುವಂತೆ ಮಾಡುತ್ತಾರೆ ಎಂಬುದು ಸರ್ವವಿದಿತವಾದ ವಿಷಯ. ಗಾಳಿಸುದ್ದಿ, ಕಟ್ಟುಕತೆಗಳು, ವದಂತಿಗಳು ದೊಂಬಿಗುಂಪುಗಳಲ್ಲಿ ಮಹತ್ತ್ವದ ಪಾತ್ರ ವಹಿಸುತ್ತವೆ. ಮುಷ್ಕರ, ಪಿಕೆಟಿಂಗ್, ಮತಪ್ರದರ್ಶನ, ಮೆರವಣಿಗೆ, ಕಪ್ಪುಬಾವುಟ ತೋರಿಸುವುದು ಹೀಗೆ ಪ್ರಾರಂಭವಾಗುವ ಕಾರ್ಮಿಕರ, ಮತ್ತಿತರರ ಗುಂಪುಗಳು ನಮಗೆ ಪರಿಚಿತವಾದ ದೊಂಬಿಗುಂಪುಗಳು. ಈಚೆಗೆ ಜನಾಂಗೀಣ ದೊಂಬಿಗುಂಪುಗಳು ಮತ್ತು ಯುವಜನರ ದೊಂಬಿಗುಂಪುಗಳು ಕೂಡ ಹೆಚ್ಚುತ್ತಿರುವುದನ್ನು ನೋಡುತ್ತೇವೆ. ಇವುಗಳ ಮೂಲ ಎಲ್ಲಿ ಎಂದು ಹೇಳುವುದು ಕಷ್ಟ. ಮಾರ್ಟಿನ್ ಹೇಳುವಂತೆ ನಾವೆಲ್ಲ ತಾತ್ಕಾಲಿಕವಾಗಿ ಸಾಮೂಹಿಕವಾಗಿ ಹುಚ್ಚರಾಗುವುದರ ಪರಿಣಾಮವೇ ದೊಂಬಿಗುಂಪು. ಏನಾದರೂ ಹೊಸತು ಬೇಕೆಂಬ ಹಂಬಲಕ್ಕಾಗಿ, ಏಕತಾನ ಮೀರುವುದಕ್ಕಾಗಿ, ನಮ್ಮಲ್ಲಿ ಅದುಮಿ ಹಿಡಿದಿಟ್ಟಿರುವ ಭಯ, ರಾಗ ದ್ವೇಷಗಳನ್ನು ಹೊರಗೆಡಹುವುದಕ್ಕಾಗಿ ಹೀಗೆ ಬಗೆ ಬಗೆಯ ಸಾಮೂಹಿಕ ಉನ್ಮಾದದಲ್ಲಿ ಪಾಲುಗೊಳ್ಳುತ್ತೇವೆ. ಸಾಮಾಜಿಕ ಬದಲಾವಣೆ ಮತ್ತು ಅಶಾಂತಿಯ ಕಾಲದಲ್ಲಿ ದೊಂಬಿಗುಂಪುಗಳಿಗೆ ಅವಕಾಶ ಹೆಚ್ಚು.
ಪಲಾಯನ ಗುಂಪುಗಳು
ಭೂಕಂಪ, ನೆರೆಹಾವಳಿ, ಬೆಂಕಿ ಹೊತ್ತಿಕೊಳ್ಳುವುದು, ಬಾಂಬ್ ದಾಳಿ, ವೈರಿಗಳ ಆಕ್ರಮಣ ಮುಂತಾದ ಆಕಸ್ಮಿಕಗಳಲ್ಲಿ ಹಾಗೂ ಸಂಕಟಗಳಲ್ಲಿ ಜನ ತಮ್ಮ ಮಾನಸಿಕ ಸ್ಥೈರ್ಯವನ್ನು ಕಳೆದುಕೊಳ್ಳುವುದನ್ನೂ ಕೈಕಾಲು ಕಳೆದುಕೊಂಡವರಂತೆ ವರ್ತಿಸುವುದನ್ನೂ ದಿಙ್ಮೂಢರಂತೆ ಅಳುವುದನ್ನೂ, ಪಲಾಯನ ಮಾಡುವುದನ್ನೂ ನಾವು ನೋಡಿದ್ದೇವೆ. ಇಂಥ ಗುಂಪುಗಳನ್ನು ಪಲಾಯನ ಗುಂಪುಗಳೆಂದೂ ಭಯಗ್ರಸ್ತ ಜನಸಂದಣಿಗಳೆಂದೂ ಕರೆಯುತ್ತಾರೆ. ದೊಂಬಿಗುಂಪುಗಳಂತೆ ಇವು ಕೂಡ ಕ್ರಿಯಾಶೀಲ ಸಂದಣಿಗಳು. ಆದರೆ ಕೋಪೋದ್ರಿಕ್ತವಾದ ದೊಂಬಿಗುಂಪುಗಳಲ್ಲಿ ಜನರು ವಿಧ್ವಂಸಕ ಕೃತ್ಯಗಳಿಗೆ ಮುನ್ನುಗ್ಗಿದರೆ ಪಲಾಯನ ಗುಂಪುಗಳಲ್ಲಿ ಸ್ವರಕ್ಷಣೆಗಾಗಿ ಚಲ್ಲಾಪಿಲ್ಲಿಯಗಿ ಓಡುತ್ತಾರೆ. ದೊಂಬಿಗುಂಪುಗಳಲ್ಲಿ ಜನ ತಮ್ಮ ಸ್ವಂತ ಅಸ್ತಿತ್ವವನ್ನು ಸಂಪೂರ್ಣವಾಗಿ ಮರೆತರೆ ಪಲಾಯನ ಗುಂಪುಗಳಲ್ಲಿ ಸ್ವಂತ ರಕ್ಷಣೆಗಾಗಿ ಉಳಿದ ಎಲ್ಲರನ್ನೂ ಮರೆಯುತ್ತಾರೆ. ದೇಶ ಬಿಟ್ಟು ಓಡಿಬರುವ ನಿರಾಶ್ರಿತರು ಮಕ್ಕಳು ಮರಿಗಳನ್ನೂ ಬಂಧುಗಳನ್ನೂ ಬಿಟ್ಟು ಜೀವದಾಸೆಯಿಂದ ಓಡಿಬರುವುದನ್ನು ನೋಡಿದ್ದೇವೆ. ಸಮಾಜ ವಿಜ್ಞಾನಿಗಳು ಚೆನ್ನಾಗಿ ವಿಶ್ಲೇಷಿಸಿದ ಒಂದು ಪಲಾಯನ ಗುಂಪಿನ ಉದಾಹರಣೆಯೆಂದರೆ ಕ್ಯಾಂಟ್ರಿಲ್ ಮತ್ತು ಸಂಗಡಿಗರು 1938ರಲ್ಲಿ ಅಮೆರಿಕೆಯಲ್ಲಿ ನಡೆಸಿದ ಪ್ರಯೋಗ. ಆರ್ಸನ್ ವೆಲ್ಸ್‌ ಎಂಬ ಪ್ರಸಿದ್ಧ ನಟ ಅಭಿನಯಿಸಿದ ಮಂಗಳ ಲೋಕದಿಂದ ಆಕ್ರಮಣ ಎಂಬ ನಾಟಕವನ್ನು ರೇಡಿಯೋದಿಂದ ಬಿತ್ತರಿಸಲಾಯಿತು. ಅದು ನಾಟಕದಂತೆ ಇರದೆ ವೀಕ್ಷಕ ವಿವರಣೆಯಂತೆ ಇದ್ದುದರಿಂದ ಜನ ಅದನ್ನು ಮಂಗಳ ಲೋಕದವರ ನಿಜವಾದ ಆಕ್ರಮಣವೆಂದು ನಂಬಿ ಭಯಗ್ರಸ್ತರಾಗಿ ವರ್ತಿಸಿದರು. ಸಾವಿರಾರು ಜನ ರಸ್ತೆಗಳಲ್ಲಿ ನೆರೆದರು; ಪೋಲಿಸ್ ಕಚೇರಿಗಳಿಂದ ಮಾಹಿತಿ ಕೇಳಿದರು; ಕೈಗೆ ಸಿಕ್ಕ ಕಾರುಗಳಲ್ಲಿ ಕೂತು ಪಲಾಯನ ಮಾಡಿದರು; ಚರ್ಚುಗಳಲ್ಲಿ ಪ್ರಾರ್ಥನೆ ಸಲ್ಲಿಸಿದರು; ಅತ್ತರು. ಒಟ್ಟಿನಲ್ಲಿ ಪಲಾಯನ ಗುಂಪುಗಳಲ್ಲಿ ಸುವ್ಯವಸ್ಥಿತ ಜೀವನಕ್ಕೆ ಬೇಕಾದ ವಿವೇಚನೆ ಮತ್ತು ಹತೋಟಿಗಳು ಇರುವುದಿಲ್ಲ.
ಸಾರ್ವಜನಿಕರು
ಸಾರ್ವಜನಿಕರೆಂದರೆ ಸಮಾಜದ ಪ್ರತಿಯೊಬ್ಬರೂ ಎಂದು ಅರ್ಥವಲ್ಲ. ಅದು ಯಾವುದಾದರೊಂದು ಸಮಾನ ಆಸಕ್ತಿಯನ್ನು ಉಳ್ಳ ಜನರ ಅಸಂಘಟಿತ ಮತ್ತು ಚದರಿದ ಗುಂಪು. ಸಾಮಾನ್ಯವಾಗಿ ವಿವಾದಾಸ್ಪದ ವಿಷಯವೊಂದಕ್ಕೆ ಸಂಬಂಧಿಸಿದಂತೆ ಇರುವ ಅನೇಕ ವ್ಯಕ್ತಿಗಳ ಚದರಿದ ಮತ್ತು ಅಸಂಘಟಿತ ಸಂಕಲನಕ್ಕೆ ಸಾರ್ವಜನಿಕರು ಎನ್ನಬಹುದು. ಇಲ್ಲಿ ಸುಸಂಘಟಿತವಾದ ಗುಂಪಿನ ರಚನೆಯಿಲ್ಲ; ಅಧಿಕಾರಿಗಳಿಲ್ಲ; ಏಣಿಶ್ರೇಣಿಯಿಲ್ಲ. ಜನಸಂದಣಿಯಲ್ಲಿರುವಂತೆ ವ್ಯಕ್ತಿಗಳು ಒಂದೆಡೆಗೆ ಸೇರಿರುವುದಿಲ್ಲ. ಒಬ್ಬ ದೇಶದ ಒಂದು ಮೂಲೆಯಲ್ಲಿದ್ದರೆ ಇನ್ನೊಬ್ಬ ನೂರಾರು ಮೈಲಿಗಳ ದೂರದ ಮತ್ತೊಂದು ಮೂಲೆಯಲ್ಲಿ ಇರಬಹುದು. ಅವರ ನಡುವಿನ ಸಂಪರ್ಕ ತೀರ ಅತ್ಯಲ್ಪ; ಇರುವಷ್ಟು ಸಂಪರ್ಕ ಕೂಡ ಪರೋಕ್ಷವಾದುದು. ಸಾರ್ವಜನಿಕ ಸಂಪರ್ಕದ ಮಾಧ್ಯಮಗಳಾದ ರೇಡಿಯೊ, ಟೆಲಿವಿಷನ್, ವಾರ್ತಾಪತ್ರಿಕೆಗಳ ಮೂಲಕವೇ ಅವರು ತಮ್ಮ ಸಮಾನ ಆಸಕ್ತಿಗಳನ್ನು ಗುರುತಿಸಿಕೊಳ್ಳುತ್ತಾರೆ. ಆ ಕಾರಣದಿಂದಲೇ ಗ್ಯಾಬ್ರಿಯೆಲ್ ತಾರ್ಡ್ ಎಂಬಾತ ಸಾರ್ವಜನಿಕರು ಮುದ್ರಣಾಲಯದ ಸೃಷ್ಟಿಗಳೆಂದು ಕರೆದಿದ್ದಾನೆ. ಸಾರ್ವಜನಿಕರು ಹೆಚ್ಚು ಕಡಿಮೆ ಜನಸಂದಣಿಯಂತೆಯೇ ವರ್ತಿಸುತ್ತಾರೆ. ಆದರೂ ಈ ಎರಡು ಗುಂಪುಗಳ ನಡುವೆ ಕೆಲವು ಭೇದಗಳಿವೆ. ಭಾವೋದ್ವೇಗ, ಚಂಚಲತೆಗಳಂಥ ಗುಣಗಳಿದ್ದರೂ ಸಾರ್ವಜನಿಕರಲ್ಲಿ ವಾದಮಂಡನೆ, ಚರ್ಚೆ, ವಿವೇಚನೆ, ಭಿನ್ನಾಭಿಪ್ರಾಯಗಳಿಗೆ ಸಾಕಷ್ಟು ಅವಕಾಶವಿದೆ. ಜನಸಂದಣಿಯಲ್ಲಿ ಇದು ಸಾಧ್ಯವಿಲ್ಲ. ಅಲ್ಲಿ ಮನಸ್ಸಿಗೆ ಅವೇಗ ಹೆಚ್ಚು; ರಭಸ ಹೆಚ್ಚು. ಇದಲ್ಲದೆ ನಾವು ಏಕಕಾಲಕ್ಕೆ ಅನೇಕ ಸಾರ್ವಜನಿಕ ಗುಂಪುಗಳಿಗೆ ಸೇರುವ ಸಾಧ್ಯತೆ ಇದೆ. ಆದರೆ ಒಮ್ಮೆಗೆ ಒಂದೇ ಜನಸಂದಣಿಯನ್ನು ಸೇರಲು ಮಾತ್ರ ಸಾಧ್ಯ. ನಮ್ಮ ಆಸ್ಥೆಗಳು ಬೆಳೆಯುತ್ತಿರುವ ಹಾಗೆಯೇ ನಾವು ಅನೇಕ ಸಾರ್ವಜನಿಕರ ಗುಂಪುಗಳ ಸದಸ್ಯರಾಗುತ್ತೇವೆ. ಯುದ್ಧ ತೆರಿಗೆ, ಸಾರ್ವಜನಿಕ ಆರೋಗ್ಯ, ಬೆಲೆನಿಯಂತ್ರಣ, ಚಂದ್ರಲೋಕ ಯಾತ್ರೆ, ನದಿಗಳ ನೀರಿನ ಹಂಚಿಕೆ, ರಾಜ್ಯಗಳ ಪುನರ್ಘಟನೆ -ಹೀಗೆ ಅನೇಕ ಸಾರ್ವಜನಿಕ ವಿಚಾರಗಳು ತತ್ಸಂಬಂಧದ ಸಾರ್ವಜನಿಕರನ್ನು ಸೃಷ್ಟಿಸುತ್ತವೆ. ಒಟ್ಟಿನಲ್ಲಿ ಸಾರ್ವಜನಿಕರೆಂದರೆ ಸಾರ್ವಜನಿಕ ವಿಚಾರವೊಂದರ ಸುತ್ತ ಇರುವ ಜನರ ಗುಂಪು. ಸಾರ್ವಜನಿಕ ಸಂಪರ್ಕ ಮಾಧ್ಯಮಗಳಿಂದ ಈ ಗುಂಪು ಹೆಣೆಯಲ್ಪಟ್ಟಿದೆ. ಇಲ್ಲಿ ಚರ್ಚೆ ವಿವೇಚನೆಗಳಿಗೆ ಹೆಚ್ಚು ಅವಕಾಶವಿದೆ. ಪ್ರಜಾಪ್ರಭುತ್ವದಲ್ಲಿ ಈ ಗುಂಪುಗಳು ಬಹಳ ಮಹತ್ತ್ವ ಪಡೆದಿವೆ. ಈಗ ಅಭಿಪ್ರಾಯಗಳು ಒಂದು ಚಿಕ್ಕ ಸಮುದಾಯಕ್ಕಷ್ಟೇ ಸೀಮಿತವಾಗದೆ ವಿಶ್ವವ್ಯಾಪ್ತಿಯಾಗುತ್ತಿವೆ. ಮುದ್ರಣಾಲಯ ಮತ್ತು ಸಾರ್ವಜನಿಕ ಸಂಪರ್ಕ ಮಾಧ್ಯಮಗಳು ಬೆಳೆದಂತೆಲ್ಲ ಸಾರ್ವಜನಿಕರ ಗುಂಪುಗಳು ವಿಸ್ತಾರವಾಗುತ್ತಲೂ ವೈವಿಧ್ಯಮಯವಾಗುತ್ತಲೂ ಇವೆ. ಇವರ ಅಭಿಪ್ರಾಯವೇ ಉದ್ದಿಮೆಯೊಂದನ್ನು ಉಳಿಸಬಹುದು ಅಥವಾ ಅಳಿಸಬಹುದು. ಯುದ್ಧದ ಕಿಡಿ ಹೊತ್ತಿಸಬಹುದು ಅಥವಾ ಸರಕಾರವೊಂದನ್ನು ಉರುಳಿಸಬಹುದು.
ಜನಸ್ತೋಮಗಳು
ಜನಸಂದಣಿಗಳಂತಿರುವ, ಆದರೆ ಕೆಲವು ಸಂಗತಿಗಳಲ್ಲಿ ಅವುಗಳಿಗಿಂತ ಭಿನ್ನವಾಗಿರುವ, ಕೆಲವು ಸಂಕಲನಗಳನ್ನು ಜನಸ್ತೋಮಗಳೆಂದು ಕರೆಯುತ್ತಾರೆ. ಅನೇಕ ಜನ ಒಂದು ಸಾಮಾನ್ಯವಾದ ಪ್ರಚೋದಕ ವಸ್ತುವಿನ ಬಗೆಗೆ ಒಂದೇ ರೀತಿಯಲ್ಲಿ ವ್ಯಕ್ತಿಗತವಾಗಿ ವರ್ತಿಸುತ್ತಾರೆ. ಉದಾಹರಣೆಗೆ, ಎಲ್ಲೋ ಒಂದೆಡೆ ಧಾರಾಳವಾಗಿ ವಜ್ರವೋ ಚಿನ್ನವೋ, ಪುಕ್ಕಟೆ ಭೂಮಿಯೋ ಸಿಗುತ್ತದೆಂದು ವಂದತಿ ಹಬ್ಬಿ ಲಕ್ಷಗಟ್ಟಲೆ ಜನ ಉಳಿದವರ ಹಾಗೆ ಅವುಗಳ ಬೆನ್ನು ಹತ್ತಿ ಓಡಿಹೋದದ್ದನ್ನು, ವಿಚಿತ್ರವಾಗಿ ವರ್ತಿಸಿದ್ದನ್ನು ಕೇಳಿದ್ದೇವೆ. ಹಾಗೆಯೇ ತಾತ್ಕಾಲಿಕ ಫ್ಯಾಷನ್ನುಗಳನ್ನು ವಿಚಿತ್ರ ಪದ್ಧತಿಗಳನ್ನು ಇತರರಂತೆ ಅನುಸರಿಸುವ ಸಾವಿರಾರು ಜನರಿದ್ದಾರೆ. ಇತರರು ದೇಶ ಬಿಟ್ಟರೆಂದು ತಾವೂ ಬಿಡುವ ಜನರಾಶಿಗಳಿವೆ. ಇತರರಂತೆ ಸುದ್ದಿಗಳಿಗೆ ಕಾಯುವ ಲಕ್ಷಗಟ್ಟಲೆ ಜನರಿದ್ದಾರೆ. ಇವರೆಲ್ಲ ಒಂದು ಸುಸಂಘಟಿತ ಗುಂಪಿಗೆ ಸೇರಿದ ಜನರಲ್ಲ. ಇವರು ಬೇರೆ ಬೇರೆ ವರ್ಗಗಳಿಗೆ ಹಾಗೂ ಸಾಂಸ್ಕೃತಿಕ ಮಟ್ಟಗಳಿಗೆ ಸೇರಿದವರು. ಇವರು ಪರಸ್ಪರ ಸಂಪರ್ಕ ಹೊಂದಿರುವುದಿಲ್ಲ. ಅನಾಮಧೇಯರಾಗಿದ್ದು, ಒಬ್ಬರಿಗೊಬ್ಬರು ಅಪರಿಚಿತರಾಗಿದ್ದು, ತಮ್ಮಷ್ಟಕ್ಕೆ ನಾವು ಸಮಾನರೀತಿಯಿಂದ ವರ್ತಿಸುತ್ತಾರೆ. ಇವರು ಜನಸಂದಣೀಯ ವ್ಯಕ್ತಿಗಳಂತೆ ಏಕತ್ರವಿರುವುದಿಲ್ಲ. ಸಾಮೂಹಿಕವಾಗಿ ವರ್ತಿಸುವುದೂ ಇಲ್ಲ. ಒಬ್ಬ ವ್ಯಕ್ತಿ ಇನ್ನೊಬ್ಬನಿಗೆ ಯಾವುದೇ ರೀತಿಯಿಂದ ಅಂಟಿಕೊಂಡಿಲ್ಲ. ಅವನಿಗೆ ನಿಶ್ಚಿತ ಅಂತಸ್ತು ಪಾತ್ರಗಳಿಲ್ಲ. ಆತ ಪ್ರತ್ಯೇಕಿತ, ಅನಾಮಧೇಯ, ಹೀಗಾಗಿ ತನ್ನಷ್ಟಕ್ಕೆ ನಾನು ವರ್ತಿಸಲು ಸ್ವತಂತ್ರ. ನಗರೀಕರಣ ಮತ್ತು ಔದ್ಯೋಗೀಕರಣದೊಡನೆ ಬಂದ ಸಾಮಾಜಿಕ ಸನ್ನಿವೇಶಗಳಲ್ಲಿ ಜನಸ್ತೋಮಗಳು ಬೆಳೆದಿವೆಯೆಂದು ಹೇಳುತ್ತಾರೆ. ರೇಡಿಯೊ, ಟೆಲಿವಿಷನ್, ಚಲನಚಿತ್ರಗಳು, ಹೊಸ ವಿದ್ಯಾಕ್ರಮಗಳು, ಪ್ರಚಾರ ಸಾಧನಗಳು, ವಲಸೆಗಳು, ದೊಡ್ಡದೊಡ್ಡ ಕಾರ್ಖಾನೆಗಳು, ಬೀದಿಗಳು ನಮ್ಮನ್ನು ಚಿಕ್ಕ ಪರಿಚಿತ ಲೋಕಗಳಿಂದ ವಿಶಾಲವಾದ ಅಪರಿಚಿತ ಲೋಕಗಳತ್ತ ಒಯ್ಯುತ್ತಿವೆಯೆಂದೂ ನಾವು ಹತ್ತಿರದ ಕುಟುಂಬ, ನೆರೆಹೊರೆಗಳಂಥ ಸಾಮುದಾಯಿಕ ಸನ್ನಿವೇಶಗಳನ್ನು ಬಿಟ್ಟು ಬೃಹತ್ ಸಂಘಟನೆಗಳನ್ನು ಸೇರುತ್ತಿರುವೆವೆಂದೂ ಫರ್ಡಿನೆಂಡ್ ಟೊನ್ನೀಸ್ ಮತ್ತು ಅನಂತರದ ಲೇಖಕರು ಹೇಳುತ್ತ ಬಂದಿದ್ದಾರೆ. ಇವರಲ್ಲಿ ಅನೇಕರ ಪ್ರಕಾರ (ಅ) ಜನಸ್ತೋಮಗಳು ಹೆಚ್ಚುತ್ತಿವೆ; (ಆ) ಹಿಂದಿನ ಸ್ಥಳೀಯ ಗುಂಪುಗಳು ಧಾರ್ಮಿಕ ಹಾಗೂ ಕುಲನಿಷ್ಠ ಗುಂಪುಗಳು ಮಾಯವಾಗುತ್ತಿವೆ; (ಇ) ಸಂಘಟನೆ ಪ್ರಬಲವಾಗುತ್ತಿದೆ; (ಈ) ರಾಷ್ಟ್ರೀಯ ಮಾರುಕಟ್ಟೆ, ರಾಷ್ಟ್ರೀಯ ಚುನಾವಣೆ ಮುಂತಾಗಿ ನಮ್ಮ ಸಾಮಾಜಿಕ ವಲಯಗಳು ವಿಸ್ತರಿಸುತ್ತಿವೆ; (ಉ) ಸಾರ್ವಜನಿಕ ಸಂಪರ್ಕ ಮಾಧ್ಯಮಗಳು ಮಹತ್ತ್ವ ಪಡೆಯುತ್ತಿವೆ.
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಗುಡಿಯಮ್
ತಮಿಳುನಾಡು ರಾಜ್ಯದ ತಿರುವಳ್ಳೂರು ಜಿಲ್ಲೆಯಲ್ಲಿರುವ ಹಳೆಶಿಲಾಯುಗದ ಗುಹಾನೆಲೆ. ಕೋರ್ತಲಯಾರ್ ನದಿ ತೀರದಲ್ಲಿರುವ ಈ ಗುಹೆ ಅಳ್ಳಿಕುಳ್ಳಿ ಬೆಟ್ಟಶ್ರೇಣಿಯಲ್ಲಿದೆ. ಗುಹೆಯೊಳಗಿನ ಅವಶೇಷಗಳನ್ನು ರಾಬರ್ಟ್ ಬ್ರೂಸ್ಫುಟ್ ಪತ್ತೆಹಚ್ಚಿದ. ಕೆ.ಡಿ.ಬ್ಯಾನರ್ಜಿಯವರು 1963-64 ರಲ್ಲಿ ಇಲ್ಲಿ ಉತ್ಖನನ ನಡೆಸಿದರು. ಗುಹೆಯ ಒಳಗೆ ಅಗೆದ ಗುಂಡಿಯಲ್ಲಿ ಅತ್ಯಂತ ಕೆಳಗಿನ ಜಲ್ಲಿಕಲ್ಲಿನ ಸ್ತರದಿಂದ ಅತ್ಯಂತ ಮೇಲಿನ ಹೂಳುಮಣ್ಣಿನ ಸ್ತರದವರೆಗೆ ಹಳೆ ಶಿಲಾಯುಗದ ಉಪಕರಣಗಳು ಅಧಿಕವಾಗಿ ಕಂಡುಬಂದವು. ಕೆಳಗಿನ ಸ್ತರಗಳಲ್ಲಿ ಆದಿ ಹಳೆಶಿಲಾಯುಗೊತ್ತರ ಉಪಕರಣಗಳೂ ಮೇಲಿನ ಸ್ತರಗಳಲ್ಲಿ ಮಧ್ಯ ಹಳೆಶಿಲಾಯುಗೋತ್ತರ ಉಪಕರಣಗಳೂ ಬೆರಳೆಣಿಕೆಯಲ್ಲಿ ಲಭಿಸಿದವು.
ಈ ಹಳ್ಳಿಯ ಬಳಿಯಿರುವ ಗದ್ದೆಯೊಂದರಲ್ಲಿ ಅಗೆದ ಒಂದು ಗುಂಡಿಯಲ್ಲಿ ಜಲ್ಲಿಕಲ್ಲಿನ ಭೂಸ್ತರದಲ್ಲಿ ಹಳೆಶಿಲಾಯುಗದ ಉಪಕರಣಗಳಿದ್ದವು. ಅಪೂರ್ಣ ಕೈಗೊಡಲಿ, ಕಡಿಕತ್ತಿ, ಕೊಚ್ಚುಗತ್ತಿ, ಮೂಲ ಶಿಲೆಗಳಲ್ಲದೆ ದೊಡ್ಡ ಚಕ್ಕೆಗಳು ಇದರಲ್ಲಿ ಅನೇಕ ಸಂಖ್ಯೆಯಲ್ಲಿದ್ದವು. ಇದರ ಮೇಲಿದ್ದ ಕಂದುಮಣ್ಣಿನ ಸಡಿಲವಾದ ಪದರದಲ್ಲಿ ಮಿಶ್ರ ಉಪಕರಣಗಳು, ಅಂದರೆ ಚಕ್ಕೆ, ಮೊನೆ, ಹೆರೆಚಕ್ಕೆ, ಕೈಗೊಡಲಿ, ಕಡಿಕತ್ತಿ, ಅಲಗುಗಳು ಮೊದಲಾದವು ಇದ್ದವು.
ಶ್ರೀಕೃಷ್ಣಪುರಂ ಹಳ್ಳಿಯ ಬಳಿ ಅಗೆದ ಗುಂಡಿಯಲ್ಲಿ ಜಂಬುಮಣ್ಣಿನ ಪದರದಲ್ಲಿ ಮಧ್ಯ ಹಳೆಶಿಲಾಯುಗ ಮತ್ತು ಅಂತ್ಯ ಅಶೂಲಿಯನ್ ಮಾದರಿಯ ಉಪಕರಣಗಳು ಮಿಶ್ರವಾಗಿದ್ದವು. ಈ ಪದರದ ಕೆಳಗೆ ಸವೆದು ಚೂರಾದ ಜಂಬುಕಲ್ಲಿನ ಪದರವಿದ್ದು ಇದರಲ್ಲಿ ಅಂತ್ಯ ಅಶೂಲಿಯನ್ ಮಾದರಿಯ ಉಪಕರಣಗಳಿದ್ದವು. ಕ್ವಾರ್ಟ್ಜೈಟ್ ಕಲ್ಲಿನಿಂದ ಮಾಡಿದ ಮೊನೆ, ಸಣ್ಣ ಚಕ್ಕೆ, ಹೆರೆಚಕ್ಕೆ, ಬಿಲ್ಲೆಯಾಕಾರದ ಉಪಕರಣಗಳು, ಮೂಲಶಿಲೆ, ಕೊಚ್ಚುಗತ್ತಿ, ಕಡಿಗತ್ತಿ, ಕೈಗೊಡಲಿಗಳು ಇಲ್ಲಿ ಸಿಕ್ಕ ಇತರ ಉಪಕರಣಗಳು.
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಲಂಡನ್‌ ಗೋಪುರ
300px|thumb|ಥೇಮ್ಸ್ ನದಿಯಿಂದ ಕಂಡುಬರುವ ಲಂಡನ್ ಗೋಪುರದೊಂದಿಗೆ "ಟ್ರೈಟರ್ಸ್ ಗೇಟ್" ಎಂದು ಕರೆಯಲಾಗುವ ವಾಟರ್ ಗೇಟ್ ನೋಟ. ಹರ್ ಮೆಜೆಸ್ಟೀಸ್ ರಾಯಲ್ ಪ್ಯಾಲೇಸ್ ಎಂಡ್ ಫೋರ್ಟ್‌ರೆಸ್, ಸಾಮಾನ್ಯವಾಗಿ ಲಂಡನ್ ಗೋಪುರ ಎಂದು ಹೆಸರಾಗಿದೆ. ಇದು ಇಂಗ್ಲೆಂಡ್‌ನ ಸೆಂಟ್ರಲ್ ಲಂಡನ್‌ನ ಥೇಮ್ಸ್ ನದಿಯ ಉತ್ತರ ದಂಡೆಯಲ್ಲಿರುವ ಐತಿಹಾಸಿಕ ಕೋಟೆಯಾಗಿದೆ. ಇದು ಲಂಡನ್ ಬರೋ ಆಫ್ ಟವರ್ ಹ್ಯಾಮ್ಲೆಟ್ಸ್‌ನಲ್ಲಿ ನೆಲೆಗೊಂಡಿದೆ. ಲಂಡನ್ ನಗರದ ಪೂರ್ವ ತುದಿಯಿಂದ ಟವರ್ ಹಿಲ್ ಎಂಬ ಮುಕ್ತ ಪ್ರದೇಶದಿಂದ ಪ್ರತ್ಯೇಕವಾಗಿದೆ. ಇದನ್ನು ಇಂಗ್ಲೆಂಡ್ ವಿರುದ್ಧ ನಾರ್ಮನ್ ವಿಜಯದ ಭಾಗವಾಗಿ ೧೦೬೬ರ ಕೊನೆಯಲ್ಲಿ ಸ್ಥಾಪಿಸಲಾಯಿತು. ಇಡೀ ಕೋಟೆಗೆ ವೈಟ್ ಟವರ್ ಎಂದು ಹೆಸರು ನೀಡುವ ಇದನ್ನು ವಿಲಿಯಂ ದಿ ಕನ್‌‌ಕ್ವೈರರ್ ೧೦೭೮ರಲ್ಲಿ ನಿರ್ಮಿಸಿದ. ಇದು ಹೊಸ ಆಡಳಿತದಿಂದ ಲಂಡನ್ ಮೇಲೆ ದಬ್ಬಾಳಿಕೆಯ ಕಹಿ ಚಿಹ್ನೆಯಾಗಿದೆ. ಕನಿಷ್ಠ ೧೧೦೦ರವರೆಗೆ ಕೋಟೆಯನ್ನು ಕಾರಾಗೃಹವಾಗಿ ಬಳಸಲಾಯಿತು. ಆದರೂ ಅದು ಮುಖ್ಯ ಉದ್ದೇಶವಾಗಿರಲಿಲ್ಲ. ಇತಿಹಾಸ ಪೂರ್ವದಲ್ಲಿ ಭವ್ಯ ಅರಮನೆಯಾಗಿದ್ದ ಅದು, ರಾಜಮನೆತನದ ನಿವಾಸವಾಗಿ ಕಾರ್ಯನಿರ್ವಹಿಸಿತು. ಒಟ್ಟಾರೆಯಾಗಿ, ಗೋಪುರವು ಅನೇಕ ಕಟ್ಟಡಗಳ ಸಂಕೀರ್ಣವಾಗಿದ್ದು, ರಕ್ಷಣಾತ್ಮಕ ಗೋಡೆಗಳ ಎರಡು ಏಕಕೇಂದ್ರಕ ಉಂಗುರ‌ಗಳು ಮತ್ತು ಕಂದಕದ ನಡುವೆ ಸ್ಥಾಪಿಸಲಾಗಿದೆ. ಮುಖ್ಯವಾಗಿ ಇದಕ್ಕೆ ೧೨ ಮತ್ತು ೧೩ನೇ ಶತಮಾನಗಳಲ್ಲಿ ರಾಜರುಗಳಾದ ರಿಚರ್ಡ್ ದಿ ಲಯನ್‌ಹಾರ್ಟ್, ಹೆನ್ರಿ III ಮತ್ತು ಎಡ್ವರ್ಡ್೧ಅವರಿಂದ ಅನೇಕ ಹಂತಗಳ ವಿಸ್ತರಣೆ ಉಂಟಾಯಿತು. ೧೩ನೇ ಶತಮಾನದ ಕೊನೆಯಲ್ಲಿ ಸ್ಥಾಪಿಸಿದ ಸಾಮಾನ್ಯ ವಿನ್ಯಾಸವು ಆ ಸ್ಥಳದಲ್ಲಿ ನಂತರದ ಚಟುವಟಿಕೆಯ ನಡುವೆಯೂ ಉಳಿದಿದೆ.
ಇಂಗ್ಲೀಷ್ ಇತಿಹಾಸದಲ್ಲಿ ಲಂಡನ್ ಗೋಪುರವು ಮುಖ್ಯ ಪಾತ್ರವನ್ನು ವಹಿಸಿದೆ. ಇದನ್ನು ಅನೇಕ ಬಾರಿ ಮುತ್ತಿಗೆ ಹಾಕಲಾಯಿತು ಮತ್ತು ಅದನ್ನು ನಿಯಂತ್ರಿಸುವುದು ದೇಶವನ್ನು ನಿಯಂತ್ರಿಸುವುದಕ್ಕಾಗಿ ಅವಶ್ಯಕವಾಗಿತ್ತು. ಗೋಪುರವು ಶಸ್ತ್ರಾಗಾರ, ಬೊಕ್ಕಸ, ಪ್ರಾಣಿ ಸಂಗ್ರಹಾಲಯ, ರಾಜಮನೆತನದ ಟಂಕ ಸಾಲೆ, ಸಾರ್ವಜನಿಕ ದಾಖಲೆಗಳ ಕಚೇರಿ ಮತ್ತು ಯುನೈಟೆಡ್ ಕಿಂಗ್ಡಮ್‌ನ ಕ್ರೌನ್ ಜಿವೆಲ್ಸ್ ನೆಲೆಯಾಗಿ ಕಾರ್ಯನಿರ್ವಹಿಸಿದೆ. ೧೪ನೇ ಶತಮಾನದ ಪೂರ್ವದಿಂದ ಚಾರ್ಲ್ಸ್ II ಆಡಳಿತದವರೆಗೆ ರಾಜನ ಕಿರೀಟಧಾರಣೋತ್ಸವ ಕುರಿತು ಗೋಪುರದಿಂದ ವೆಸ್ಟ್‌ಮಿನಿಸ್ಟರ್ ಅಬ್ಬೆವರೆಗೆ ಮೆರವಣಿಗೆಯ ನೇತೃತ್ವ ವಹಿಸಲಾಯಿತು. ರಾಜನ ಗೈರಿನಲ್ಲಿ, ಕಾನ್ಸ್‌ಟೇಬಲ್ ಆಫ್ ಟವರ್ ಕೋಟೆಯ ಉಸ್ತುವಾರಿ ವಹಿಸಿದ್ದ. ಮಧ್ಯಯುಗೀನ ಅವಧಿಯಲ್ಲಿ ಇದೊಂದು ಪ್ರಬಲ ಮತ್ತು ನಂಬಿಕಾರ್ಹ ಸ್ಥಾನವಾಗಿತ್ತು. ೧೫ನೇ ಶತಮಾನದ ಕೊನೆಯಲ್ಲಿ ಕೋಟೆಯು ಪ್ರಿನ್ಸೆಸ್‌ ಇನ್ ದಿ ಟವರ್‌ನ ಕಾರಾಗೃಹವಾಗಿತ್ತು. ಟ್ಯೂಡರ್ಸ್ ನೇತೃತ್ವದಲ್ಲಿ, ಗೋಪುರವು ರಾಜಮನೆತನದ ನಿವಾಸವಾಗಿ ಕಡಿಮೆ ಪ್ರಮಾಣದಲ್ಲಿ ಬಳಸಲಾಗಿತ್ತು. ಕೋಟೆಯನ್ನು ಮರುಬಲಪಡಿಸುವ ಮತ್ತು ದುರಸ್ತಿಗೆ ಪ್ರಯತ್ನಗಳು ನಡೆದರೂ, ಅದರ ರಕ್ಷಣೆಗಳು ಫಿರಂಗಿದಳವನ್ನು ನಿಭಾಯಿಸುವ ಬೆಳವಣಿಗೆಗಳಲ್ಲಿ ಹಿಂದುಳಿಯಿತು.
ಕೋಟೆಯನ್ನು ಕಾರಾಗೃಹವಾಗಿ ಬಳಸಿದ ಅತ್ಯುಚ್ಚ ಅವಧಿಯು ೧೬ ಮತ್ತು ೧೭ನೇ ಶತಮಾನಗಳಾಗಿತ್ತು. ಎಲಿಜಬೆತ್ I ಮುಂತಾದವರು ರಾಣಿಯಾಗುವುದಕ್ಕಿಂತ ಮುಂಚೆ ಕೋಟೆಯ ಗೋಡೆಗಳ ನಡುವೆ ಬಂಧಿತರಾಗಿ ಅವಕೃಪೆಗೆ ಒಳಗಾದರು. ಈ ಬಳಕೆಯು ಸೆಂಟ್ ಟು ದಿ ಟವರ್ ನುಡಿಗಟ್ಟಿಗೆ ದಾರಿಕಲ್ಪಿಸಿತು. ೧೬ನೇ ಶತಮಾನದ ಧಾರ್ಮಿಕ ಪ್ರಚಾರಕರು ಮತ್ತು ೧೯ನೇ ಶತಮಾನದ ಲೇಖಕರು ಜನಪ್ರಿಯಗೊಳಿಸಿದ ಚಿತ್ರಹಿಂಸೆ ಮತ್ತು ಸಾವಿನ ಸ್ಥಳವೆಂಬ ನಿರಂತರ ಅಪಖ್ಯಾತಿಯ ನಡುವೆ, ೨೦ನೇ ಶತಮಾನದ ವಿಶ್ವ ಯುದ್ಧಗಳ ಮುಂಚೆ ಗೋಪುರದಲ್ಲಿ ಕೇವಲ ೭ ಜನರಿಗೆ ಮಾತ್ರ ಮರಣದಂಡನೆ ವಿಧಿಸಲಾಯಿತು. ಮರಣದಂಡನೆಗಳನ್ನು ಸಾಮಾನ್ಯವಾಗಿ ಕೋಟೆಯ ಉತ್ತರಕ್ಕಿರುವ ಕುಖ್ಯಾತ ಟವರ್ ಹಿಲ್‌ನಲ್ಲಿ ನಡೆಸಲಾಯಿತು. ಸುಮಾರು ೪೦೦ ವರ್ಷಗಳಲ್ಲಿ ೧೧೨ಮರಣದಂಡನೆಗಳು ಅಲ್ಲಿ ಸಂಭವಿಸಿದವು. ೧೯ನೇ ಶತಮಾನದ ಉತ್ತರಾರ್ಧದಲ್ಲಿ, ರಾಜಮನೆತನದ ಟಂಕಸಾಲೆ ಮುಂತಾದ ಸಂಸ್ಥೆಗಳು ಕೋಟೆಯಿಂದ ಹೊರಗೆ ಇತರ ಸ್ಥಳಗಳಿಗೆ ಸ್ಥಳಾಂತರಗೊಂಡು ಅನೇಕ ಕಟ್ಟಡಗಳು ಖಾಲಿಯಾದವು. ಆಂಥೋನಿ ಸಾಲ್ವಿನ್ ಮತ್ತು ಜಾನ್ ಟೇಲರ್ ಅದರ ಮಧ್ಯಯುಗೀನ ನೋಟಕ್ಕೆ ಮರುಸ್ಥಾಪಿಸುವ ಅವಕಾಶವನ್ನು ಪಡೆದರು ಮತ್ತು ಅನೇಕ ಖಾಲಿ ಮಧ್ಯಯುಗೀನ ನಂತರದ ಕಟ್ಟಡಗಳನ್ನು ತೆರವು ಮಾಡಿದರು. ಒಂದನೇ ಮತ್ತು ಎರಡನೇ ವಿಶ್ವ ಸಮರಗಳಲ್ಲಿ, ಗೋಪುರವನ್ನು ಪುನ ಕಾರಾಗೃಹವಾಗಿ ಬಳಸಲಾಯಿತು ಮತ್ತು ಬೇಹುಗಾರಿಕೆಗಾಗಿ ೧೨ ಜನರಿಗೆ ಮರಣದಂಡನೆ ಶಿಕ್ಷೆಗೆ ಗೋಪುರವು ಸಾಕ್ಷಿಯಾಯಿತು. ಯುದ್ಧಗಳ ನಂತರ,ದಿ ಬ್ಲಿಟ್ಜ್‌ (ನಾಜಿ ಜರ್ಮನಿಯಿಂದ ಬ್ರಿಟನ್ ಮೇಲೆ ಬಾಂಬ್ ದಾಳಿ)ನಿಂದ ಉಂಟಾದ ಹಾನಿಯನ್ನು ಸರಪಡಿಸಲಾಯಿತು ಮತ್ತು ಸಾರ್ವಜನಿಕರಿಗೆ ಕೋಟೆಯನ್ನು ಮರುತೆರೆಯಲಾಯಿತು. ಇಂದು ಲಂಡನ್ ಗೋಪುರವು ದೇಶದ ಅತ್ಯಂತ ಜನಪ್ರಿಯ ಪ್ರವಾಸಿ ಆಕರ್ಷಣೆಗಳಲ್ಲಿ ಒಂದಾಗಿದೆ. ಇದರ ಮೇಲ್ವಿಚಾರಣೆಯನ್ನು ಧರ್ಮದತ್ತಿ ಐತಿಹಾಸಿಕ ರಾಜಮನೆತನದ ಅರಮನೆಗಳು ವಹಿಸಿದವು ಮತ್ತು ವಿಶ್ವ ಪರಂಪರೆ ಸ್ಥಳವಾಗಿ ರಕ್ಷಿಸಲಾಯಿತು.
ವಿನ್ಯಾಸ
300px|thumb|೧೫೯೭ರಲ್ಲಿ ಲಂಡನ್ ಗೋಪುರ ಮತ್ತು ಅದರ ಲಿಬರ್ಟಿಗಳ ನಕ್ಷೆ ಸ್ಯಾಕ್ಸನ್ ಲಂಡನ್ ನೋಟದ ಮೂಲಕ ಗೋಪುರವನ್ನು ಅತ್ಯಂತ ಪ್ರಬಲವಾದ ಮತ್ತು ಪರಿಣಾಮಕಾರಿಯಾದ ರಕ್ಷಣೆಗಳಿಂದ ನೆಲೆಗೊಳಿಸಲಾಗಿದೆ. ಇದರ ಬಗ್ಗೆ ಪ್ರಾಕ್ತನ ಶಾಸ್ತ್ರಜ್ಞ ಅಲನ್ ವಿನ್ಸ್ ಸಲಹೆಗಳು ಉದ್ದೇಶಪೂರ್ವಕವಾಗಿವೆ. ಇದು ದೃಷ್ಟಿಯಲ್ಲಿ ಸುತ್ತಮುತ್ತಲಿನ ಪ್ರದೇಶದಲ್ಲಿ ಗಮನಸೆಳೆಯುವಂತಿದ್ದು, ಥೇಮ್ಸ್ ನದಿಯ ದಂಡೆಯ ಮೇಲೆ ವಾಹನಸಂಚಾರಕ್ಕೆ ತೆರೆದುಕೊಂಡಿದೆ. ಕೋಟೆಯು ಮೂರು ವಾರ್ಡ್‌ಗಳು ಅಥವಾ ಆವರಣಗಳಿಂದ ನಿರ್ಮಿತವಾಗಿದೆ. ಅತ್ಯಂತ ಒಳಗಿನ ವಾರ್ಡ್ ವೈಟ್ ಟವರ್ ಒಳಗೊಂಡಿದ್ದು, ಇದು ಕೋಟೆಯ ಅತ್ಯಂತ ಪೂರ್ವದ ಹಂತವಾಗಿದೆ. ಉತ್ತರ, ಪೂರ್ವ ಮತ್ತು ಪಶ್ಚಿಮಕ್ಕೆ ಅದನ್ನು ಸುತ್ತುವರಿದಿರುವುದು ಒಳವಾರ್ಡ್ ಆಗಿದ್ದು, ರಿಚರ್ಡ್ ದಿ ಲಯನ್‌ಹಾರ್ಟ್ ಆಳ್ವಿಕೆಯಲ್ಲಿ ಅದನ್ನು ನಿರ್ಮಿಸಲಾಯಿತು(೧೧೮೯-೧೧೯೯) ಅಂತಿಮವಾಗಿ ಕೋಟೆಯನ್ನು ಸುತ್ತುವರಿದಿರುವ ಹೊರ ವಾರ್ಡನ್ನು ಎಡ್ವರ್ಡ್ I ನೇತೃತ್ವದಲ್ಲಿ ನಿರ್ಮಿಸಲಾಯಿತು. ಲಂಡನ್ ಗೋಪುರವನ್ನು ವಿಲಿಯಂ ದಿ ಕನ್ಕ್ವೈರರ್ ಸ್ಥಾಪನೆ ಮಾಡಿದ ನಂತರ ಅನೇಕ ಹಂತಗಳ ವಿಸ್ತರಣೆಯಾಗಿದ್ದರೂ, ಎಡ್ವರ್ಡ್ I ೧೨೮೫ರವರೆಗೆ ಮರುನಿರ್ಮಾಣವನ್ನು ಪೂರ್ಣಗೊಳಿಸುವ ತನಕ ಸಾಮಾನ್ಯ ವಿನ್ಯಾಸವು ಹಾಗೇ ಉಳಿದಿತ್ತು. ಕೋಟೆಯು ಬಹುತೇಕ12 acreವಿಸ್ತೀರ್ಣವನ್ನು ಆವರಿಸಿದ್ದು, ಟವರ್ ಲಿಬರ್ಟೀಸ್ ಒಳಗೊಂಡ ಟವರ್ ಆಫ್ ಲಂಡನ್ ಸುತ್ತ ಮತ್ತಷ್ಟು6 acre ವಿಸ್ತೀರ್ಣವನ್ನು ಆವರಿಸಿದೆ- ಇದು ಕೋಟೆಯ ನೇರ ಪ್ರಭಾವದಲ್ಲಿರುವ ಮತ್ತು ಮಿಲಿಟರಿ ಕಾರಣಗಳಿಗಾಗಿ ತೆರವಾದ ನೆಲವಾಗಿದೆ. ಕೋಟೆಯ ಪಕ್ಕದಲ್ಲಿರುವ ನೆಲವನ್ನು ತೆರವಿನ ಸ್ಥಿತಿಯಲ್ಲಿ ಇಡಬೇಕೆಂದು ಹೆನ್ರಿ III ಆದೇಶ ನೀಡಿದ ನಂತರ, ೧೩ನೇ ಶತಮಾನದಲ್ಲಿ ಲಿಬರ್ಟಿಗಳ ಪೂರ್ವವರ್ತಿಗಳನ್ನು ಇರಿಸಲಾಯಿತು. ಜನಪ್ರಿಯ ಕಲ್ಪನೆಯ ನಡುವೆಯೂ, ಲಂಡನ್ ಗೋಪುರವು ಕಾಯಂ ಚಿತ್ರಹಿಂಸೆ ಕೋಣೆಯನ್ನು ಹೊಂದಿರಲಿಲ್ಲ. ಆದರೂ ವೈಟ್ ಟವರ್ ನೆಲಮಾಳಿಗೆಯು ನಂತರದ ಅವಧಿಗಳಲ್ಲಿ ರಾಕ್(ಚಿತ್ರಹಿಂಸೆ ಉಪಕರಣ)ನ್ನು ಒಳಗೊಂಡಿತು. ಟವರ್ ವಾರ್ಫ್‌ನ್ನು ಎಡ್ವರ್ಡ್ I ನೇತೃತ್ವದಲ್ಲಿ ಥೇಮ್ಸ್ ನದಿ ದಂಡೆಯಲ್ಲಿ ನಿರ್ಮಿಸಲಾಯಿತು ಮತ್ತು ರಿಚರ್ಡ್ II (೧೩೭೭-೧೩೯೯)ಆಳ್ವಿಕೆಯಲ್ಲಿ ಪ್ರಸಕ್ತ ಗಾತ್ರಕ್ಕೆ ವಿಸ್ತರಿಸಲಾಯಿತು.
ವೈಟ್ ಟವರ್(ಬಿಳಿಯ ಗೋಪುರ)
thumb|left|upright|ಪ್ರಥಮ ಮಹಡಿ ಮಟ್ಟದಲ್ಲಿದ್ದ ವೈಟ್ ಟವರ್‌ಗೆ ಮೂಲ ಪ್ರವೇಶ ದ್ವಾರ. ವೈಟ್ ಟವರ್ ಕೇಂದ್ರ ಗೋಪುರವಾಗಿದೆ(ಡೋಂಜೊನ್ ಎಂದು ಕೂಡ ಹೆಸರಾಗಿದೆ). ಇದು ಮಧ್ಯಯುಗೀನ ಕೋಟೆಯಲ್ಲಿ ಸಾಮಾನ್ಯವಾಗಿ ಪ್ರಬಲವಾದ ರಚನೆಯಾಗಿದೆ ಮತ್ತು ಪ್ರಭುವಿಗೆ(ಈ ಪ್ರಕರಣದಲ್ಲಿ ರಾಜ ಅಥವಾ ಅವರ ಪ್ರತಿನಿಧಿ)ಸೂಕ್ತವಾದ ಬಿಡಾರಗಳನ್ನು ಹೊಂದಿದೆ. ಮಿಲಿಟರಿ ಇತಿಹಾಸಜ್ಞ ಅಲೆನ್ ಬ್ರೌನ್ ಪ್ರಕಾರ, ಮಹಾ ಗೋಪುರ(ವೈಟ್ ಟವರ್)ಕೂಡ ಅದರ ಶಕ್ತಿ, ಗಾಂಭೀರ್ಯದ ಗುಣಗಳಿಂದ ಮತ್ತು ರಾಜನ ವಸತಿಯಿಂದ ಅತ್ಯುತ್ತಮ  ಡೊಂಜೊನ್ ಆಗಿದೆ. ಕ್ರೈಸ್ತ ಜಗತ್ತಿನಲ್ಲಿ ಅತೀ ದೊಡ್ಡ ಕೇಂದ್ರ ಗೋಪುರಗಳಲ್ಲಿ ಒಂದಾಗಿದ್ದು, ವೈಟ್ ಟವರ್ ಅತ್ಯಂತ ಸಂಪೂರ್ಣ ಹನ್ನೊಂದನೇ ಶತಮಾನದ ಯುರೋಪ್‌ನ ಅರಮನೆ ಎಂದು ಬಣ್ಣಿಸಲಾಗಿದೆ.
ವೈಟ್ ಟವರ್, ಅದರ ವಿಸ್ತರಿಸಿದ ಮೂಲೆ ಗೋಪುರಗಳ ರಹಿತವಾಗಿ, ತಳದಲ್ಲಿ 36 by ನಷ್ಟು ಅಳತೆಯುಳ್ಳದ್ದಾಗಿದೆ ಮತ್ತು ದಕ್ಷಿಣದ ಕೋಟೆ(ತೆನೆ) ಮಾಳಿಗೆಯಲ್ಲಿ 27 m ಎತ್ತರಕ್ಕೆ ಏರುತ್ತದೆ. ರಚನೆಯು ಮೂಲತಃ ಮೂರು ಮಹಡಿಗಳ ಎತ್ತರದಿಂದ ಕೂಡಿದ್ದು, ನೆಲಮಾಳಿಗೆಯ ಮಹಡಿ, ಪ್ರವೇಶ ಮಟ್ಟ ಮತ್ತು ಮೇಲ್ಮಹಡಿಯನ್ನು ಹೊಂದಿದೆ. ಪ್ರವೇಶವು ನಾರ್ಮನ್ ಕೇಂದ್ರ ಗೋಪುರದಲ್ಲಿ ಸಾಮಾನ್ಯವಾಗಿರುವಂತೆ, ನೆಲದ ಮೇಲಿರುತ್ತದೆ. ಈ ಪ್ರಕರಣದಲ್ಲಿ ದಕ್ಷಿಣಾಭಿಮುಖವಾಗಿ ಇರುತ್ತದೆ ಮತ್ತು ಮರದ ಮೆಟ್ಟಲಿನ ಮೂಲಕ ಪ್ರವೇಶ ಕಲ್ಪಿಸಲಾಗಿದೆ. ದಾಳಿಯು ನಡೆದಲ್ಲಿ ಅದನ್ನು ತೆಗೆಯಬಹುದಾಗಿದೆ. ಹೆನ್ರಿ IIಆಳ್ವಿಕೆಯ ಸಂದರ್ಭದಲ್ಲಿ(೧೧೫೪-೧೧೮೯)., ಗೋಪುರದ ದಕ್ಷಿಣದ ಕಡೆಗೆ ಪ್ರವೇಶಕ್ಕೆ ಹೆಚ್ಚುವರಿ ರಕ್ಷಣೆಗಳನ್ನು ಒದಗಿಸಲು ವಿಸ್ತರಣೆಯನ್ನು ಸೇರಿಸಲಾಯಿತಾದರೂ, ಅದು ಉಳಿಯಲಿಲ್ಲ. ಪ್ರತಿಯೊಂದು ಮಹಡಿಯು ಮೂರು ಕೋಣೆಗಳಾಗಿ ವಿಭಜನೆಯಾಗಿದ್ದು, ಪಶ್ಚಿಮದಲ್ಲಿ ಅತೀ ದೊಡ್ಡದಾದ, ಈಶಾನ್ಯದಲ್ಲಿ ಸಣ್ಣ ಕೋಣೆ ಮತ್ತು ಆಗ್ನೇಯದಲ್ಲಿ ಪ್ರವೇಶ ಮತ್ತು ಮೇಲ್ಮಹಡಿಗಳನ್ನು ಹೊಂದಿರುವ ಪ್ರಾರ್ಥನಾಮಂದಿರವನ್ನು ಒಳಗೊಂಡಿದೆ. ಕಟ್ಟಡದ ಪಶ್ಚಿಮ ಮೂಲೆಗಳಲ್ಲಿ ಚೌಕದ ಗೋಪುರಗಳಿವೆ ಮತ್ತು ಈಶಾನ್ಯದಲ್ಲಿ ದುಂಡನೆಯ ಗೋಪುರವಿದ್ದು, ಸುರುಳಿಯಾಕಾರದ ಮೆಟ್ಟಿಲನ್ನು ಹೊಂದಿದೆ. ಆಗ್ನೇಯ ಮೂಲೆಯಲ್ಲಿ ದೊಡ್ಡ ಅರೆ ವೃತ್ತಾಕಾರದ ವಿಸ್ತರಣೆಯನ್ನು ಹೊಂದಿದ್ದು, ಇದು ಪ್ರಾರ್ಥನಾಮಂದಿರದ ಕಮಾನುಗೂಡಿಗೆ ನೆಲೆಯಾಗಿದೆ. ಕಟ್ಟಡವು ನಿರಾತಂಕ ನಿವಾಸ ಮತ್ತು ಭದ್ರಕೋಟೆಯಾಗುವ ಇಚ್ಛೆ ಹೊಂದಿದ್ದರಿಂದ, ಗೋಡೆಗಳಿಗೆ ಶೌಚಾಲಯಗಳನ್ನು ನಿರ್ಮಿಸಲಾಯಿತು ಮತ್ತು ನಾಲ್ಕು ಬೆಂಕಿಗೂಡುಗಳು ಸುಖೋಷ್ಣತೆಯನ್ನು ಒದಗಿಸಿದವು.
ಮುಖ್ಯ ಕಟ್ಟಡ ವಸ್ತು ಕೆಂಟ್‌ನ ರಾಗ್- ಸ್ಟೋನ್‌ ಆಗಿದ್ದು, ಸ್ಥಳೀಯ ಮಣ್ಣುಕಲ್ಲನ್ನು ಕೂಡ ಬಳಸಲಾಗಿದೆ. ಆದರೂ ಸ್ವಲ್ಪ ಉಳಿದುಕೊಂಡಿದ್ದು, ಕೇಯಿನ್ ಸ್ಟೋನ್ ಗೋಪುರದ ಮುಖದಲ್ಲಿ ವಿವರಗಳನ್ನು ಒದಗಿಸಲು ಉತ್ತರ ಫ್ರಾನ್ಸ್‌ನಿಂದ ಆಮದು ಮಾಡಿಕೊಳ್ಳಲಾಯಿತು. ೧೭ಮತ್ತು ೧೮ನೇ ಶತಮಾನದಲ್ಲಿ ಪೋರ್ಟ್‌ಲ್ಯಾಂಡ್‌ ಸ್ಟೋನ್‌ನಿಂದ ಬಹುತೇಕ ಬದಲಿಸಲಾಯಿತು. ಗೋಪುರದ ಬಹುತೇಕ ಕಿಟಕಿಗಳು ೧೮ನೇ ಶತಮಾನದಲ್ಲಿ ವಿಸ್ತರಿಸಿದ್ದರೂ, ಕೇವಲ ಎರಡು ಮೂಲ ಕಿಟಕಿಗಳನ್ನು-ಮರುವಿನ್ಯಾಸಗೊಳಿಸಿದ್ದರೂ, ಉದಾಹರಣೆಗಳು ಗ್ಯಾಲರಿ ಮಟ್ಟದ ದಕ್ಷಿಣ ಗೋಡೆಯಲ್ಲಿ ಉಳಿದಿವೆ.
ಗೋಪುರವನ್ನು ದಿಬ್ಬದ ಬದಿಯಲ್ಲಿ ಎತ್ತರದ ಮಟ್ಟದಲ್ಲಿ ನಿರ್ಮಿಸಲಾಗಿದ್ದು, ನೆಲಮಾಳಿಗೆಯ ಉತ್ತರದ ಬದಿಯು ಆಂಶಿಕವಾಗಿ ನೆಲದ ಮಟ್ಟಕ್ಕಿಂತ ಕಡಿಮೆಯಿದೆ. ಬಹುತೇಕ ಕೇಂದ್ರ ಗೋಪುರಗಳ ಮಾದರಿಯಲ್ಲಿ ಕೆಳಗಿನ ಮಹಡಿಯು ದಾಸ್ತಾನು ಕೋಣೆಯಾಗಿದ್ದು, ದಾಸ್ತಾನಿಗೆ ಬಳಸಲಾಗುತ್ತಿತ್ತು. ಕೋಣೆಗಳಲ್ಲಿ ಒಂದು ಕೋಣೆಯು ಬಾವಿಯನ್ನು ಹೊಂದಿತ್ತು. ವಿನ್ಯಾಸವು ಗೋಪುರದ ನಿರ್ಮಾಣವಾದಾಗಿನಿಂದ ಅದೇ ರೀತಿ ಉಳಿದಿದ್ದರೂ, ನೆಲಮಾಳಿಗೆಯ ಒಳಾಂಗಣವು ೧೮ನೇ ಶತಮಾನದ ದಿನಾಂಕಕ್ಕೆ ಸೇರಿದೆ. ಅದರ ನೆಲಮಟ್ಟವನ್ನು ತಗ್ಗಿಸಿ, ಪೂರ್ವದಲ್ಲಿ ಅಸ್ತಿತ್ವದಲ್ಲಿದ್ದ ಮರದ ಕಮಾನುಗಳನ್ನು ಇಟ್ಟಿಗೆಯಿಂದ ಬದಲಾಯಿಸಲಾಯಿತು. ನೆಲಮಾಳಿಗೆಯಲ್ಲಿ ಸಣ್ಣ ರಂಧ್ರಗಳ ಮೂಲಕ ಬೆಳಗಲಾಗಿತ್ತು.
thumb|ವೈಟ್ ಟವರ್ ಒಳಗಿರುವ ಸೇಂಟ್ ಜಾನ್ಸ್ ಪ್ರಾರ್ಥನಾ ಮಂದಿರ ಪ್ರವೇಶದ ಮಹಡಿಯನ್ನು ಬಹುಶಃ ಕಾನ್ಸ್‌ಟೇಬಲ್ ಆಫ್ ದಿ ಟವರ್ ಮತ್ತು ಇತರೆ ಮುಖ್ಯ ಅಧಿಕಾರಿಗಳ ಬಳಕೆಗೆ ಉದ್ದೇಶಿಸಲಾಗಿತ್ತು. ದಕ್ಷಿಣದ ಪ್ರವೇಶದ್ವಾರವನ್ನು ೧೭ನೇ ಶತಮಾನದ ಸಂದರ್ಭದಲ್ಲಿ ಮುಚ್ಚಲಾಗಿತ್ತು ಮತ್ತು ೧೯೭೩ರವರೆಗೆ ಮರುತೆರೆದಿರಲಿಲ್ಲ. ಮೇಲಿನ ಮಹಡಿಗೆ ತೆರಳುವವರು ಪೂರ್ವದಲ್ಲಿ ಸಣ್ಣ ಕೋಣೆಯ ಮೂಲಕ ಹಾದುಹೋಗಬೇಕಿತ್ತು. ಇದನ್ನು ಪ್ರವೇಶದ ಮಹಡಿಗೆ ಸಂಪರ್ಕ ಕಲ್ಪಿಸಲಾಗಿತ್ತು. ಸೇಂಟ್ ಜಾನ್ಸ್ ಪ್ರಾರ್ಥನಾಮಂದಿರದ ನೆಲಮಾಳಿಗೆಯು ಆಗ್ನೇಯ ಮೂಲವನ್ನು ಆಕ್ರಮಿಸಿದ್ದು, ಪೂರ್ವದ ಕೋಣೆಯಿಂದ ಮಾತ್ರ ಪ್ರವೇಶ ಕಲ್ಪಿಸಲಾಗಿದೆ. ನೆಲಮಾಳಿಗೆಯ ಉತ್ತರ ಗೋಡೆಯಲ್ಲಿ ಗೂಡೊಂದನ್ನು ಕಲ್ಪಿಸಲಾಗಿದ್ದು, ಟವರ್ ಹಿಸ್ಟರಿ ಎಟ್ ದಿ ರಾಯಲ್ ಆರ್ಮರೀಸ್ ಪಾಲಕರ ಪ್ರಕಾರ, ಕಿಟಕಿರಹಿತ ರೂಪ ಮತ್ತು ನಿರ್ಬಂಧಿತ ಪ್ರವೇಶವು ರಾಜಮನೆತನದ ಒಡವೆಗಳನ್ನು ಮತ್ತು ಮುಖ್ಯ ದಾಖಲೆಗಳನ್ನು ಸುರಕ್ಷಿತವಾಗಿ ಇಡುವ ಭದ್ರಕೋಣೆಗೆ ವಿನ್ಯಾಸಗೊಳಿಸಲಾಗಿತ್ತು ಎಂದು ಸೂಚಿಸಲಾಗಿದೆ.
ಮೇಲಿನ ಮಹಡಿಯು ಪಶ್ಚಿಮದಲ್ಲಿ ಮಹಾ ಸಭಾಂಗಣವನ್ನು ಮತ್ತು ಪೂರ್ವದಲ್ಲಿ ನಿವಾಸದ ಕೋಣೆಯನ್ನು ಹೊಂದಿತ್ತು.– ಎರಡೂ ಮೂಲತಃ ನೆಲಮಹಡಿಗೆ ತೆರೆದಿದ್ದು, ಗೋಡೆಗೆ ನಿರ್ಮಿಸಲಾದ ಗ್ಯಾಲರಿಯಿಂದ ಸುತ್ತುವರಿದಿದೆ –ಮತ್ತು ಆಗ್ನೇಯದಲ್ಲಿ ಸೇಂಟ್ ಜಾನ್ಸ್ ಪ್ರಾರ್ಥನಾ ಮಂದಿರವಿದೆ. ೧೫ನೇ ಶತಮಾನದಲ್ಲಿ ಮೇಲಿನ ಮಟ್ಟಕ್ಕೆ ಹೊಸ ಮಹಡಿಯ ಮಟ್ಟವನ್ನು ಪ್ರಸಕ್ತ ಛಾವಣಿಯ ಜತೆಗೆ ಅಳವಡಿಸಲಾಯಿತು. ಸೇಂಟ್ ಜಾನ್ಸ್ ಪ್ರಾರ್ಥನಾ ಮಂದಿರವು ವೈಟ್ ಟವರ್(ಬಿಳಿಯ ಗೋಪುರ)ದ ಮೂಲ ವಿನ್ಯಾಸದ ಭಾಗವಾಗಿರಲಿಲ್ಲ. ನೆಲಮಾಳಿಗೆಯ ಗೋಡೆಗಳ ನಂತರ ಕಮಾನುಗೂಡಿನ ಆಕಾರದ ವಿಸ್ತರಣೆಯನ್ನು ನಿರ್ಮಿಸಲಾಯಿತು. ಗೋಪುರದ ರಚನೆಯಾದಾಗಿನಿಂದ ಅದರ ನಿರ್ವಹಣೆ ಮತ್ತು ವಿನ್ಯಾಸದಲ್ಲಿ ಬದಲಾವಣೆಗಳ ಕಾರಣದಿಂದ, ಪ್ರಾರ್ಥನಾ ಮಂದಿರವನ್ನು ಹೊರತುಪಡಿಸಿ, ಮೂಲ ಒಳಾಂಗಣದಲ್ಲಿ ಉಳಿದಿದ್ದು ಕಡಿಮೆಯಾಗಿತ್ತು. ಪ್ರಾರ್ಥನಾಮಂದಿರದ ಪ್ರಸಕ್ತ ತೆರೆದ ಮತ್ತು ಅಲಂಕೃತವಲ್ಲದ ನೋಟವು ನಾರ್ಮನ್ ಯುಗದಲ್ಲಿ ಹೇಗಿತ್ತು ಎನ್ನುವುದನ್ನು ನೆನಪಿಸುತ್ತದೆ. ೧೩ನೇ ಶತಮಾನದಲ್ಲಿ, ಹೆನ್ರಿIIIರ ಆಡಳಿತದ ಸಂದರ್ಭದಲ್ಲಿ, ಪ್ರಾರ್ಥನಾಮಂದಿರವನ್ನು ಚಿನ್ನ ಲೇಪಿತ ಶಿಲುಬೆ ಮುಂತಾದ ಆಭರಣ ಮತ್ತು ಬಣ್ಣದ ಗಾಜಿನ ಕಿಟಕಿಗಳಿಂದ ಅಲಂಕರಿಸಲಾಗಿತ್ತು. ಇವು ವಿರ್ಜಿನ್ ಮೇರಿ ಮತ್ತು ಹೋಲಿ ಟ್ರಿನಿಟಿಯನ್ನು ಬಿಂಬಿಸುತ್ತಿತ್ತು.
ಅತೀ ಒಳಗಿನ ವಾರ್ಡ್
ಅತೀ ಒಳಗಿನ ವಾರ್ಡ್ ವೈಟ್ ಟವರ್‌ನ ತಕ್ಷಣದ ದಕ್ಷಿಣಕ್ಕಿರುವ ಪ್ರದೇಶವನ್ನು ಆವರಿಸಿದ್ದು, ಒಂದೊಮ್ಮೆ ಥೇಮ್ಸ್ ನದಿಯ ತುದಿಯ ಪ್ರದೇಶದವರೆಗೆ ವ್ಯಾಪಿಸಿತ್ತು. ಇತರೆ ಕೋಟೆಗಳ ರೀತಿಯಲ್ಲಿ, ಉದಾಹರಣೆಗೆ, ೧೧ನೇ ಶತಮಾನದ ಹೆನ್ ಡೊಮೆನ್ ರೀತಿಯಲ್ಲಿ ಅತ್ಯಂತ ಒಳಗಿನ ವಾರ್ಡ್ ಬಹುಶಃ ಗೋಪುರದ ಅಡಿಪಾಯದಿಂದ ಮರದ ಕಟ್ಟಡಗಳಿಂದ ತುಂಬಿತ್ತು. ರಾಜಮನೆತನದ ಬಿಡಾರಗಳು ವೈಟ್ ಟವರ್‌ನಿಂದ ಅತ್ಯಂತ ಒಳಗಿನ ವಾರ್ಡ್‌ಗೆ ಅತಿಕ್ರಮಿಸುವುದು ಅನಿಶ್ಚಿತವಾಗಿದ್ದರೂ, ೧೧೭೦ರ ದಶಕದಲ್ಲಿ ಇದು ಸಂಭವಿಸಿತು. ಬಿಡಾರಗಳನ್ನು ೧೨೨೦ ಮತ್ತು ೧೨೩೦ರ ದಶಕಗಳಲ್ಲಿ ನವೀಕರಿಸಲಾಯಿತು ಮತ್ತು ವಿಸ್ತರಿಸಲಾಯಿತು. ಅದು ವಿಂಡ್ಸರ್ ಕೋಟೆ ರೀತಿಯಲ್ಲಿ ಇತರ ಅರಮನೆ ನಿವಾಸಗಳ ಜತೆ ಹೋಲಿಕೆಯಾಯಿತು. ನದಿಯುದ್ದಕ್ಕೂ ಅತ್ಯಂತ ಒಳಗಿನ ವಾರ್ಡ್ ಗೋಡೆಯ ಮೂಲೆಗಳಲ್ಲಿ ಸ್ಥಾಪಿತವಾದ ವೇಕ್‌ಫೀಲ್ಡ್ ಮತ್ತು ಲ್ಯಾಂಥೋರ್ನ್ ಗೋಪುರಗಳ ನಿರ್ಮಾಣವು ೧೨೨೦ರಲ್ಲಿ ಆರಂಭವಾಯಿತು. ಬಹುಶಃ ಅವು ರಾಣಿ ಮತ್ತು ರಾಜನಿಗೆ ಕ್ರಮವಾಗಿ ಖಾಸಗಿ ನಿವಾಸಗಳಾಗಿ ಕಾರ್ಯನಿರ್ವಹಿಸಿರಬಹುದು. ರಾಜಮನೆತನದ ಕೋಣೆಗಳು ಹೇಗೆ ಅಲಂಕೃತವಾದವು ಎನ್ನುವುದಕ್ಕೆ ಮುಂಚಿನ ಸಾಕ್ಷ್ಯವು ಹೆನ್ರಿ IIIಆಡಳಿತಾವಧಿಯಿಂದ ಸಿಕ್ಕಿದೆ: ರಾಣಿಯ ಕೋಣೆಗೆ ಸುಣ್ಣ ಬಳಿಯಲಾಯಿತು ಮತ್ತು ಹೂವುಗಳ ನಕಲಿ ಕಲ್ಲಿನಕೆತ್ತನೆಗಳ ವರ್ಣಚಿತ್ರವನ್ನು ಬಿಡಿಸಲಾಯಿತು. ಎರಡು ಗೋಪುರಗಳ ನಡುವೆ ವಾರ್ಡ್ ದಕ್ಷಿಣಕ್ಕೆ ಮಹಾ ಸಭಾಂಗಣ ಅಸ್ತಿತ್ವದಲ್ಲಿದೆ. ಇದು ಹೆನ್ರಿIII ವಿಂಚೆಸ್ಟರ್ ಕೋಟೆಯಲ್ಲಿ ನಿರ್ಮಿಸಿದ ರೀತಿಯಲ್ಲಿದ್ದರೂ ಗಾತ್ರದಲ್ಲಿ ಸ್ವಲ್ಪ ಸಣ್ಣದಾಗಿದೆ. ವೇಕ್‌ಫೀಲ್ಡ್ ಗೋಪುರದ ಬಳಿ ಪೋಸ್ಟರ್ನ್ ಗೇಟ್‌ಯಿದ್ದು, ಕಿಂಗ್ ನಿವಾಸಗಳಿಗೆ ಖಾಸಗಿ ಪ್ರವೇಶಕ್ಕೆ ಅವಕಾಶ ನೀಡಿದೆ. ಅತ್ಯಂತ ಒಳಗಿನ ವಾರ್ಡ್ ಮೂಲತಃ ರಕ್ಷಣಾತ್ಮಕ ರಂಧ್ರದಿಂದ ಸುತ್ತುವರಿದಿದ್ದು, ೧೨೨೦ರ ದಶಕದಲ್ಲಿ ತುಂಬಲಾಯಿತು. ಈ ಸಮಯದಲ್ಲಿ, ವಾರ್ಡ್‌ನಲ್ಲಿ ಅಡುಗೆಮನೆಯನ್ನು ನಿರ್ಮಿಸಲಾಯಿತು. ೧೬೬೬ ಮತ್ತು ೧೬೭೬ರ ನಡುವೆ ಅತ್ಯಂತ ಒಳಗಿನ ವಾರ್ಡ್ ಬದಲಿಸಲಾಯಿತು ಮತ್ತು ಅರಮನೆ ಕಟ್ಟಡಗಳನ್ನು ತೆಗೆಯಲಾಯಿತು. ವೈಟ್ ಟವರ್ ಸುತ್ತಲಿನ ಪ್ರದೇಶವನ್ನು ತೆರವು ಮಾಡಲಾಯಿತು. ಇದರಿಂದ ಅಲ್ಲಿಗೆ ತಲುಪುವ ಯಾರೇ ಆದರೂ ತೆರೆದ ಮೈದಾನವನ್ನು ದಾಟಬೇಕಿತ್ತು. ಜಿವೆಲ್ ಹೌಸ್ ನೆಲಸಮ ಮಾಡಲಾಯಿತು ಮತ್ತು ಕ್ರೌನ್ ಜಿವೆಲ್ಸ್(ರಾಜಪ್ರಭುತ್ವದ ಆಭರಣಗಳು)ಮಾರ್ಟಿನ್ ಗೋಪುರಕ್ಕೆ ಸ್ಥಳಾಂತರವಾದವು.
ಒಳಗಿನ ವಾರ್ಡ್
300px|thumb|ವಾಟರ್‌ಲೂ ಬ್ಯಾರಕ್‌ಗಳ ದಕ್ಷಿಣದ ಮುಖ. ಒಳಗಿನ ವಾರ್ಡ್‌ನ್ನು ರಿಚರ್ಡ್ ದಿ ಲಯನ್‌ಹಾರ್ಟ್ ಆಡಳಿತಾವಧಿಯಲ್ಲಿ ಸೃಷ್ಟಿಸಲಾಯಿತು. ಅತ್ಯಂತ ಒಳಗಿನ ವಾರ್ಡ್‍‌ನ ಪಶ್ಚಿಮಕ್ಕೆ ಕಂದಕವನ್ನು ಅಗೆದಾಗ, ಕೋಟೆಯ ಗಾತ್ರವನ್ನು ಪರಿಣಾಮಕಾರಿಯಾಗಿ ದುಪ್ಪಟ್ಟುಗೊಳಿಸಲಾಯಿತು. ಹೆನ್ರಿIII ವಾರ್ಡ್‌ನ ಪೂರ್ವಮತ್ತು ಉತ್ತರದ ಗೋಡೆಗಳನ್ನು ಸೃಷ್ಟಿಸಿದರು ಮತ್ತು ವಾರ್ಡ್ ಆಯಾಮಗಳು ಇಂದಿಗೂ ಉಳಿದುಕೊಂಡಿವೆ. ಹೆನ್ರಿಯ ಬಹುತೇಕ ಕಾರ್ಯಗಳು ಉಳಿದುಕೊಂಡಿದ್ದು, ಅವರು ನಿರ್ಮಿಸಿದ ೯ ಗೋಪುರಗಳ ಪೈಕಿ ಕೇವಲ ಎರಡು ಮಾತ್ರ ಸಂಪೂರ್ಣವಾಗಿ ಮರುನಿರ್ಮಾಣವಾಗಿವೆ. ವೇಕ್‌ಫೀಲ್ಡ್ ಮತ್ತು ಲ್ಯಾಂಥೋರ್ನ್ ಗೋಪುರಗಳ ನಡುವೆ, ಅತ್ಯಂತ ಒಳಗಿನ ಗೋಡೆ ಒಳಗಿನ ವಾರ್ಡ್‌ಗೆ ಕೂಡು ಗೋಡೆಯಾಗಿ ಸೇವೆ ಸಲ್ಲಿಸುತ್ತದೆ. ಒಳಗಿನ ವಾರ್ಡ್‌ಗೆ ಮುಖ್ಯ ಪ್ರವೇಶ ದ್ವಾರವು ಗೇಟ್‌ಹೌಸ್ ಮೂಲಕವಿದ್ದು, ಈಗಿನ ಬ್ಯೂಚಾಂಪ್ ಗೋಪುರದ ಸ್ಥಳದ ಪಶ್ಚಿಮ ಗೋಡೆಯಲ್ಲಿದೆ. ಒಳಗಿನ ವಾರ್ಡ್‌ನ ಪಶ್ಚಿಮ ಕೂಡು ಗೋಡೆಯನ್ನು ಎಡ್ವರ್ಡ್ I ಮರುನಿರ್ಮಾಣ ಮಾಡಿದ. ೧೩ನೇ ಶತಮಾನದ ಬ್ಯೂಚಾಂಪ್ ಗೋಪುರವು ರೋಮನ್ನರು ೫ನೇ ಶತಮಾನದಲ್ಲಿ ನಿರ್ಗಮನವಾಗುವ ತನಕ ಬ್ರಿಟನ್‌ನಲ್ಲಿ ದೊಡ್ಡ ಪ್ರಮಾಣದಲ್ಲಿ ಇಟ್ಟಿಗೆಯನ್ನು ಕಟ್ಟಡದ ವಸ್ತುವಾಗಿ ಬಳಸಿದ್ದರ ಗುರುತಾಗಿದೆ. ಬ್ಯೂಚಾಂಪ್ ಗೋಪುರವು ಕೂಡು ಗೋಡೆಯಲ್ಲಿ ಹರಡಿರುವ ೧೩ ಗೋಪುರಗಳಲ್ಲಿ ಒಂದಾಗಿದೆ. ನೈರುತ್ಯ ಮೂಲೆಯಿಂದ ಅಪ್ರದಕ್ಷಿಣವಾಗಿ, ಅವು ಬೆಲ್, ಬ್ಯೂಚಾಂಪ್, ಡೆವೆರೆಕ್ಸ್, ಬೋಯರ್, ಬ್ರಿಕ್, ಮಾರ್ಟಿನ್, ಕಾನ್ಸ್‌ಟೇಬಲ್, ಬ್ರಾಡ್ ಆರೊ, ಸಾಲ್ಟ್, ಲ್ಯಾಂಥೋರ್ನ್, ವೇಕ್‌ಫೀಲ್ಡ್ ಮತ್ತು ಬ್ಲಡಿ ಟವರ್ ಒಳಗೊಂಡಿವೆ. ಈ ಗೋಪುರಗಳು ಸಮರ್ಥ ಶತ್ರುವಿನ ವಿರುದ್ಧ ನಿಯೋಜನೆಗೆ ವ್ಯೂಹ ಸಿಡಿತಕ್ಕೆ ಸ್ಥಾನಗಳನ್ನು ಕಲ್ಪಿಸುತ್ತದೆ ಅವು ವಾಸ್ತವ್ಯವನ್ನು ಸಹ ಒಳಗೊಂಡಿವೆ. ಹೆಸರು ಸೂಚಿಸುವಂತೆ ಬೆಲ್ ಟವರ್ ಗಂಟೆ ಗೋಪುರಕ್ಕೆ ನೆಲೆಯಾಗಿದ್ದು, ದಾಳಿಯ ಸಂದರ್ಭದಲ್ಲಿ ಕಟ್ಟೆಚ್ಚರವನ್ನು ನೀಡುವ ಉದ್ದೇಶವನ್ನು ಹೊಂದಿದೆ. ಉದ್ದದ ಬಿಲ್ಲುಗಳನ್ನು, ಅಡ್ಡಬಿಲ್ಲುಗಳನ್ನು ಮತ್ತು ಕವಣೆಯಂತ್ರದ ತಯಾರಿಕೆಗೆ ಮತ್ತು ಇತರೆ ಮುತ್ತಿಗೆಯ ಮತ್ತು ಕೈ ಶಸ್ತ್ರಾಸ್ತ್ರಗಳ ತಯಾರಿಕೆಗೆ ಜವಾಬ್ದಾರಿಯಾದ ರಾಜಮನೆತನದ ಬಿಲ್ಲಿನ ತಯಾರಕ ಬೋಯರ್ ಗೋಪುರದಲ್ಲಿ ಕಾರ್ಯಾಗಾರವನ್ನು ಹೊಂದಿದ್ದಾನೆ. ಲ್ಯಾಂಥರ್ನ್ ಗೋಪುರದ ಮೇಲಿನ ಸಣ್ಣ ಗೋಪುರವನ್ನು ರಾತ್ರಿಯಲ್ಲಿ ಗೋಪುರವನ್ನು ಸಮೀಪಿಸುವ ವಾಹನಗಳು ಸಂಜ್ಞಾಕೇಂದ್ರವಾಗಿ ಬಳಸಿದವು.
ಹೆನ್ರಿ ವಿಸ್ತರಣೆ ಫಲವಾಗಿ, ಗೋಪುರದ ಹೊರಗೆ ಮುಂಚೆಯಿದ್ದ ನಾರ್ಮನ್ ಪ್ರಾರ್ಥನಾಮಂದಿರ ಸೇಂಟ್ ಪೀಟರ್ ಅಡ್ ವಿಂಕುಲಾವನ್ನು ಕೋಟೆಗೆ ಸೇರಿಸಲಾಯಿತು. ಹೆನ್ರಿ ಪ್ರಾರ್ಥನಾಮಂದಿರವನ್ನು ಸ್ವತಃ ಅವನಿಗೆ ಮತ್ತು ಅವನ ರಾಣಿಗೆ ಗಾಜಿನ ಕಿಟಕಿಗಳನ್ನು ಮತ್ತು ಮಳಿಗೆಗಳನ್ನು ಸೇರಿಸುವ ಮೂಲಕ ಅಲಂಕರಿಸಿದ. ಇದನ್ನು ಎಡ್ವರ್ಡ್I £೩೦೦ಗಿಂತ ಹೆಚ್ಚಿನ ವೆಚ್ಚದಲ್ಲಿ ಮರುನಿರ್ಮಾಣ ಮಾಡಿದ.(೨೦೦೮ರಲ್ಲಿ ಅದರ ಮೌಲ್ಯ £೧೪೨,೦೦೦) ಪುನಃ ಹೆನ್ರಿ  VIII ೧೫೧೯ರಲ್ಲಿ ಮರುನಿರ್ಮಾಣ ಮಾಡಿದ. ಪ್ರಸಕ್ತ ಕಟ್ಟಡವು ಈ ಅವಧಿಯ ದಿನಾಂಕದಿಂದ ಕೂಡಿದ್ದು, ಪ್ರಾರ್ಥನಾಮಂದಿರವನ್ನು ೧೯ನೇ ಶತಮಾನದಲ್ಲಿ ಮರುಸಜ್ಜುಗೊಳಿಸಲಾಗಿದೆ. ವೇಕ್‌ಫೀಲ್ಡ್ ಗೋಪುರದ ತಕ್ಷಣದ ಪಶ್ಚಿಮಕ್ಕೆ, ಬ್ಲಡಿ ಟವರ್‌ನ್ನು ಒಳವಾರ್ಡ್‌ನ ಕೂಡು ಗೋಡೆ ನಿರ್ಮಾಣದ ಕಾಲದಲ್ಲೇ ನಿರ್ಮಿಸಲಾಯಿತು ಮತ್ತು ವಾಟರ್ ಗೇಟ್ ರೀತಿಯಲ್ಲಿ ಥೇಮ್ಸ್ ನದಿಯಿಂದ ಕೋಟೆಗೆ ಪ್ರವೇಶವನ್ನು ಒದಗಿಸಿತು. ಇದೊಂದು ಸಣ್ಣ ರಚನೆಯಾಗಿದ್ದು, ಪೋರ್ಟ್‌ಕುಲ್ಲಿಸ್ (ಜಾರುವ ಬಾಗಿಲು)ಮತ್ತು ಗೇಟ್‌ನಿಂದ ರಕ್ಷಣೆ ಪಡೆದಿದೆ. ಬ್ಲಡಿ ಟವರ್ ಪ್ರಿನ್ಸಸ್ ಇನ್ ದಿ ಟವರ್ ಹತ್ಯೆಯ ಸ್ಥಳವೆಂದು ನಂಬಿದ್ದರಿಂದ ೧೬ನೇ ಶತಮಾನದಲ್ಲಿ ಈ ಹೆಸರನ್ನು ಪಡೆಯಿತು. ೧೩೯೯ ಮತ್ತು ೧೩೪೧ರ ನಡುವೆ,ಕೂಡು ಗೋಡೆಗೆ ಬೆಲ್ ಮತ್ತು ಸಾಲ್ಟ್ ಗೋಪುರಗಳ ನಡುವೆ ಗೇಟ್‌ಹೌಸ್ ನಿರ್ಮಿಸಲಾಯಿತು. ಟ್ಯೂಡರ್ ಅವಧಿಯಲ್ಲಿ, ಉತ್ತರ ಒಳವಾರ್ಡ್ ಒಳಗೆ ಯುದ್ಧಸಾಮಗ್ರಿಗಳ ದಾಸ್ತಾನಿಗೆ ಕಟ್ಟಡಗಳ ಪಂಕ್ತಿಯನ್ನು ನಿರ್ಮಿಸಲಾಯಿತು. ಕೋಟೆಯ ಕಟ್ಟಡಗಳನ್ನು ಸ್ಟಾರ್ಟ್ ಅವಧಿಯಲ್ಲಿ ಮರುರೂಪಿಸಲಾಯಿತು. ಬಹುತೇಕ ಆಫೀಸ್ ಆಫ್ ಆರ್ಡ್‌ನನ್ಸ್ ಆಶ್ರಯದಲ್ಲಿ ಮರುರೂಪಿಸಲಾಯಿತು. ೧೬೬೩ರಲ್ಲಿ ಒಳ ವಾರ್ಡ್‌ನಲ್ಲಿ ಹೊಸ ಉಗ್ರಾಣವನ್ನು(ಈಗ ನ್ಯೂ ಆರ್ಮರೀಸ್ ಎಂದು ಹೆಸರಾಗಿದೆ)ನಿರ್ಮಿಸಲು £೪,೦೦೦(೨೦೦೮ರಲ್ಲಿ £೪೬೦,೦೦೦ ಖರ್ಚು ಮಾಡಲಾಗಿದೆ)ಖರ್ಚುಮಾಡಲಾಗಿದೆ. ವೈಟ್ ಟವರ್ ಉತ್ತರಕ್ಕೆ ಗ್ರಾಂಡ್ ಸ್ಟೋರ್‌ಹೌಸ್ ನಿರ್ಮಾಣವನ್ನು ೧೬೮೮ರಲ್ಲಿ ಆರಂಭಿಸಲಾಯಿತು. ಶಿಥಿಲಗೊಂಡ ಟ್ಯುಡರ್ ಉಗ್ರಾಣಗಳ ಪಂಕ್ತಿಯ ಸ್ಥಳದಲ್ಲೇ ಅದನ್ನು ನಿರ್ಮಿಸಲಾಯಿತು. ಅದು ೧೮೪೧ರಲ್ಲಿ ಬೆಂಕಿಯಿಂದ ನಾಶವಾಗಿತ್ತು. ಸ್ಥಳದಲ್ಲಿ ವಾಟರ್‌ಲೂ ಸೈನಿಕರ ಸಾಲುಮನೆಗಳನ್ನು ನಿರ್ಮಿಸಲಾಯಿತು ಮತ್ತು ಇಂದಿಗೂ ಉಳಿದಿದ್ದು, ಕ್ರೌನ್ ಜಿವೆಲ್ಸ್‌ಗೆ ಆವಾಸಸ್ಥಾನವಾಗಿದೆ.
ಹೊರ ವಾರ್ಡ್
ಎಡ್ವರ್ಡ್ I ಗೋಪುರಕ್ಕೆ ವಿಸ್ತರಣೆ ಮಾಡುವ ಸಂದರ್ಭದಲ್ಲಿ ಮೂರನೇ ವಾರ್ಡ್ ಸೃಷ್ಟಿಸಲಾಯಿತು ಮತ್ತು ಕಿರಿದಾದ ಆವರಣ ಸಂಪೂರ್ಣವಾಗಿ ಕೋಟೆಯನ್ನು ಸುತ್ತುವರಿದಿದೆ. ಇದೇ ಸಮಯದಲ್ಲಿ ಕೋಟೆಯ ವಾಯವ್ಯ ಮೂಲೆಯಲ್ಲಿ ಲೆಗ್ಸ್ ಮೌಂಟ್ ಎಂದು ಹೆಸರಾದ ಕೊತ್ತಲವನ್ನು ನಿರ್ಮಿಸಲಾಯಿತು. ಈಶಾನ್ಯ ಮೂಲೆಯಲ್ಲಿರುವ ಕೊತ್ತಲ ಬ್ರಾಸ್ ಮೌಂಟ್ ನಂತರದ ಸೇರ್ಪಡೆಯಾಗಿದೆ. ಪೂರ್ವ ಗೋಡೆಯಲ್ಲಿರುವ ಮೂರು ಆಯಾತಾಕಾರದ ಗೋಪುರಗಳನ್ನು15 m ೧೮೪೩ರಲ್ಲಿ ಉರುಳಿಸಲಾಯಿತು. ಕೊತ್ತಲಗಳು ಟ್ಯೂಡರ್ ಅವಧಿಗೆ ಸೇರಿದ್ದೆಂದು ಸಾಮಾನ್ಯವಾಗಿ ಹೇಳಿದರೂ, ಇದನ್ನು ಬೆಂಬಲಿಸುವ ಯಾವುದೇ ಸಾಕ್ಷ್ಯಗಳಿಲ್ಲ; ಪ್ರಾಕ್ತನಶಾಸ್ತ್ರ ತನಿಖೆಗಳು ಲೆಗ್ಸ್ ಮೌಂಟ್ ಎಡ್ವರ್ಡ್ ಯುಗಕ್ಕೆ ಸೇರಿದ್ದೆಂದು ಸೂಚಿಸುತ್ತವೆ. ಸ್ಥಗಿತಗೊಂಡ ಕೋಟೆ(ತೆನೆ)ಮಾಳಿಗೆ (ಕೋಟೆಯ ಕಂಡಿಕೈಪಿಡಿ ಎಂದು ಕೂಡ ಕರೆಯಲಾಗುತ್ತದೆ)ಯು ಲೆಗ್ಸ್ ಮೌಂಟ್ ದಕ್ಷಿಣ ಬದಿಯಲ್ಲಿದ್ದು, ಲಂಡನ್ ಗೋಪುರದಲ್ಲಿ ಉಳಿದಿರುವ ಏಕಮಾತ್ರ ಮಧ್ಯಯುಗೀನ ಕೋಟೆ(ತೆನೆ)ಮಾಳಿಗೆಯಾಗಿದೆ(ಉಳಿದವು ವಿಕ್ಟೋರಿಯನ್ ಬದಲಿಗಳು). ಕೋಟೆಯ ಹೊಸ 50 mಮಿತಿಗಳ ಆಚೆ ಹೊಸ ಕಂದಕವನ್ನು ಅಗೆಯಲಾಗಿದ್ದು, ಇದು ಮೂಲತಃ 4.5 mಮಧ್ಯದಲ್ಲಿ ಇಂದಿರುವುದಕ್ಕಿಂತ ಆಳವಾಗಿತ್ತು. ಹೊಸ ಕೂಡುಗೋಡೆಯ ಸೇರ್ಪಡೆಯೊಂದಿಗೆ, ಲಂಡನ್ ಗೋಪುರದ ಹಳೆಯ ಮುಖ್ಯ ಪ್ರವೇಶವನ್ನು ಮಸುಕಾಗಿಸಲಾಯಿತು ಮತ್ತು ಅನಗತ್ಯವೆನಿಸಿತು; ಬಾಹ್ಯ ಗೋಡೆಯ ಪರಿಧಿಯ ನೈರುತ್ಯ ಮೂಲೆಯಲ್ಲಿ ಹೊಸ ಪ್ರವೇಶವನ್ನು ಕಲ್ಪಿಸಲಾಯಿತು. ಸಂಕೀರ್ಣವು ಒಳ ಮತ್ತು ಹೊರ ಗೇಟ್‌ಹೌಸ್ ಮತ್ತು ಕಾಪುಗೋಪುರವನ್ನು ಹೊಂದಿದೆ. ಕನಿಷ್ಠ ೧೩೩೦ರ ದಶಕದವರೆಗೆ ರಾಜಮನೆತನದ ಮೃಗಾಲಯದ ಭಾಗವಾಗಿ ಪ್ರಾಣಿಗಳ ಜತೆ ಸಂಬಂಧ ಹೊಂದಿರುವುದರಿಂದ ಇದು ಲಯನ್ ಟವರ್ ಎಂದು ಹೆಸರಾಗಿದೆ. ಲಯನ್ ಟವರ್ ಸ್ವತಃ ಉಳಿದುಕೊಂಡಿಲ್ಲ. ಥೇಮ್ಸ್ ನದಿಯಿಂದ ಮುಂಚೆ ಮುಳುಗಿದ್ದ ನೆಲಕ್ಕೆ ಲಂಡನ್ ಗೋಪುರದ ದಕ್ಷಿಣ ಬದಿಯನ್ನು ಎಡ್ವರ್ಡ್ ವಿಸ್ತರಿಸಿದ. ಈ ಗೋಡೆಯಲ್ಲಿ, ೧೨೭೫ಮತ್ತು ೧೨೭೯ರ ನಡುವೆ ಅವರು ಸೇಂಟ್ ಥಾಮಸ್ ಗೋಪುರವನ್ನು ನಿರ್ಮಿಸಿದ. ಇದು ನಂತರ ಟ್ರೈಟರ್ಸ್ ಗೇಟ್ ಎಂದು ಹೆಸರಾಯಿತು. ಇದು ಕೋಟೆಯ ವಾಟರ್-ಗೇಟ್‌ ರೀತಿಯಲ್ಲಿ ಬ್ಲಡಿ ಟವರ್‌ಗೆ ಬದಲಿಯಾಯಿತು. ಇಂಗ್ಲೆಂಡ್‌ನಲ್ಲಿ ಕಟ್ಟಡವು ವಿಶಿಷ್ಠವಾಗಿದ್ದು, ಪ್ಯಾರಿಸ್‌ನ ಲೋವೆರ್‌ನಲ್ಲಿ ಈಗ ನೆಲಸಮವಾದ ವಾಟರ್ ಗೇಟ್‌ಗೆ ಅತೀ ಸಮಾಂತರವಾಗಿದೆ. ಕೋಟೆಯ ಮೇಲೆ ನದಿಯ ಕಡೆಯಿಂದ ದಾಳಿಯ ಸಂದರ್ಭವನ್ನು ಎದುರಿಸಲು ಬಂದರುಕಟ್ಟೆ ಬಾಣದ ರಂಧ್ರಗಳನ್ನು ಒಳಗೊಂಡಿದ್ದು, ಪ್ರವೇಶದ್ವಾರದಲ್ಲಿ ಒಳಕ್ಕೆ ಪ್ರವೇಶಿಸುವವರನ್ನು ನಿಯಂತ್ರಿಸಲು ಜಾಲಂಧರದ ಚೌಕಟ್ಟನ್ನು ನಿರ್ಮಿಸಲಾಗಿದೆ. ಪ್ರಥಮ ಮಹಡಿಯಲ್ಲಿ ಐಷಾರಾಮಿ ಬಿಡಾರಗಳಿವೆ. ಎಡ್ವರ್ಡ್ ರಾಜಮನೆತನದ ಟಂಕಸಾಲೆಯನ್ನು ಗೋಪುರಕ್ಕೆ ಸ್ಥಳಾಂತರಿಸಿದ. ಮುಂಚಿನ ಅದರ ನಿಖರ ಸ್ಥಳವು ಅಜ್ಞಾತವಾಗಿತ್ತು. ಬಹುಶಃ ಹೊರ ವಾರ್ಡ್ ಅಥವಾ ಲಯನ್ ಟವರ್‌ನಲ್ಲಿ ಇದ್ದಿರಬಹುದು. ೧೫೬೦ರಲ್ಲಿ ಟಂಕಸಾಲೆಯು ಸಾಲ್ಟ್ ಟವರ್ ಬಳಿ ಹೊಸ ವಾರ್ಡ್‌ನಲ್ಲಿರುವ ಕಟ್ಟಡದಲ್ಲಿ ನೆಲೆಗೊಂಡಿತ್ತು. ೧೩೪೮ ಮತ್ತು ೧೩೫೫ರ ನಡುವೆ, ಎರಡನೇ ವಾಟರ್-ಗೇಟ್ ಕ್ರೇಡಲ್ ಟವರ್‌ನ್ನು ಸೇಂಟ್ ಥಾಮಸ್ ಗೋಪುರದ ಪೂರ್ವಕ್ಕೆ ರಾಜನ ಖಾಸಗಿ ಬಳಕೆಗಾಗಿ ಸೇರ್ಪಡೆ ಮಾಡಲಾಯಿತು.
ಅಡಿಪಾಯ ಮತ್ತು ಪೂರ್ವೇತಿಹಾಸ
೧೦೬೬ರ ಅಕ್ಟೋಬರ್ ೧೪ರಂದು ಬ್ಯಾಟಲ್ ಆಫ್ ಹೇಸ್ಟಿಂಗ್ಸ್‌ನಲ್ಲಿ ಜಯಶಾಲಿಯಾಗಿ, ದಾಳಿಮಾಡಿದ್ದ ಡ್ಯೂಕ್ ಆಫ್ ನಾರ್ಮಂಡಿ, ವಿಲಿಯಂ ದಿ ಕನ್ಕ್ವೈರರ್, ಪ್ರಮುಖ ಸ್ಥಾನಗಳನ್ನು ಬಲಪಡಿಸುವ ಮೂಲಕ ವರ್ಷದ ಉಳಿದ ಅವಧಿಯನ್ನು ಅವನ ಹಿಡುವಳಿಯನ್ನು ರಕ್ಷಿಸುವಲ್ಲಿ ಕಳೆದ. ಮಾರ್ಗ ಮಧ್ಯದಲ್ಲಿ ಅವನು ಅನೇಕ ಕೋಟೆಗಳನ್ನು ಪತ್ತೆಮಾಡಿದರು. ಲಂಡನ್‌ನತ್ತ ಅವನು ಸುತ್ತುಬಳಸಿನ ಮಾರ್ಗವನ್ನು ಹಿಡಿದ. ಕ್ಯಾಂಟರ್‌ಬರಿಯನ್ನು ತಲುಪಿದಾಗ ಮಾತ್ರ ಇಂಗ್ಲೆಂಡ್‌ನ ದೊಡ್ಡ ನಗರದತ್ತ ಅವನು ತಿರುಗಿದ. ಲಂಡನ್‌ನೊಳಗೆ ಬಲವತ್ತಾದ ಸೇತುವೆಯನ್ನು ಸ್ಯಾಕ್ಸನ್ ಪಡೆಗಳು ಸ್ವಾಧೀನಕ್ಕೆ ತೆಗೆದುಕೊಳ್ಳುತ್ತಿದ್ದಂತೆ, ಅವನು ದಕ್ಷಿಣ ಇಂಗ್ಲೆಂಡ್ ಸುತ್ತ ತಮ್ಮ ಪ್ರಯಾಣವನ್ನು ಮುಂದುವರಿಸುವ ಮುಂಚೆ ಸೌತ್‌ವಾರ್ಕ್‌ನ್ನು ಧ್ವಂಸಮಾಡಲು ಬದಲಿಗೆ ನಿರ್ಧರಿಸಿದ. ಮಾರ್ಗ ಮಧ್ಯದಲ್ಲಿ ನಾರ್ಮನ್ ಜಯಗಳ ಸರಣಿಯು ನಗರದ ಪೂರೈಕೆ ಮಾರ್ಗಗಳನ್ನು ಕಡಿದುಹಾಕಿತು ಮತ್ತು ೧೦೬೬ರ ಡಿಸೆಂಬರ್‌ನಲ್ಲಿ ಒಂಟಿಯಾದ ಮತ್ತು ಹೆದರಿದ ಅದರ ನಾಯಕರು ಯಾವುದೇ ಹೋರಾಟವಿಲ್ಲದೇ ಲಂಡನ್‌ನನ್ನು ಬಿಟ್ಟುಕೊಟ್ಟರು. ೧೦೬೬ ಮತ್ತು ೧೦೮೭ರ ನಡುವೆ ೩೬ ಕೋಟೆಗಳನ್ನು ವಿಲಿಯಂ ಸ್ಥಾಪಿಸಿದ. ಆದರೂ ಡೋಮ್ಸ್‌ಡೇ ಪುಸ್ತಕದ ಉಲ್ಲೇಖಗಳು ಅವನ ಅಧೀನಾಧಿಕಾರಿಗಳು ಸ್ಥಾಪಿಸಿದ್ದಾರೆಂದು ಸೂಚಿಸುತ್ತದೆ. ಹೊಸ ಆಡಳಿತದ ಗಣ್ಯರು ಊಳಿಗಮಾನ್ಯ ಯುರೋಪ್‌ನ ಇಡೀ ಇತಿಹಾಸದಲ್ಲಿ ಕೋಟೆಯ ನಿರ್ಮಾಣದ ಅತ್ಯಂತ ವಿಸ್ತರಿತ ಮತ್ತು ಕೇಂದ್ರಿತ ಕಾರ್ಯಕ್ರಮವನ್ನು ಕೈಗೊಂಡರು. ಅವು ಬಹುಪಯೋಗಿ ಕಟ್ಟಡಗಳಾಗಿದ್ದು, ರಕ್ಷಣಾವ್ಯವಸ್ಥೆಗಳಾಗಿ(ಶತ್ರು ಪ್ರದೇಶದಲ್ಲಿ ಕಾರ್ಯಾಚರಣೆಗಳ ನೆಲೆಯಾಗಿ ಬಳಸಲಾಯಿತು), ಆಡಳಿತದ ಕೇಂದ್ರಗಳು ಮತ್ತು ನಿವಾಸಗಳಾಗಿ ಕಾರ್ಯನಿರ್ವಹಿಸಿದವು.
ವಿಲಿಯಂ ಪ್ರವೇಶಕ್ಕಾಗಿ ಸಿದ್ಧತೆ ನಡೆಸಲು ಮತ್ತು ವಿಜಯೋತ್ಸವ ಆಚರಿಸಲು ಮುಂಚಿತವಾಗಿ ತಂಡವನ್ನು ಕಳಿಸಿದ ಮತ್ತು ಕೋಟೆಯೊಂದನ್ನು ಪತ್ತೆಮಾಡಿದ. ವಿಲಿಯಂ ಜೀವನಚರಿತ್ರೆಕಾರ ವಿಲಿಯಂ ಆಫ್ ಪೊಯಿಟಿಯರ್ಸ್ ಮಾತುಗಳಲ್ಲಿ,ಬೃಹತ್ ಮತ್ತು ನಿರ್ದಯ ಜನರ ತಾಳ್ಮೆಗೇಡಿತನದ ವಿರುದ್ಧ ಕೆಲವು ರಕ್ಷಣಾವ್ಯವಸ್ಥೆಗಳನ್ನು ಪೂರ್ಣಗೊಳಿಸಲಾಯಿತು. ಲಂಡನ್ ಪ್ರಜೆಗಳನ್ನು ಬೆದರಿಸಲು ಇದು ಪ್ರಥಮ ಪ್ರಾಮುಖ್ಯತೆ ಪಡೆದಿತ್ತು ಎಂದು ವಿಲಿಯಂ ಅರಿತುಕೊಂಡ". ಆ ಸಮಯದಲ್ಲಿ ಲಂಡನ್ ಇಂಗ್ಲೆಂಡ್‌ನ ಅತೀ ದೊಡ್ಡ ಪಟ್ಟಣವಾಗಿತ್ತು. ವೆಸ್ಟ್‌ಮಿನ್‌ಸ್ಟರ್ ಅಬ್ಬೆ ಮತ್ತು ಎಡ್ವರ್ಡ್ ದಿ ಕನ್ಫೆಸರ್ ನೇತೃತ್ವದ ಹಳೆಯ ಪ್ಯಾಲೆಸ್ ಆಫ್ ವೆಸ್ಟ್‌ಮಿನ್‌ಸ್ಟರ್ ಅದನ್ನು ಆಡಳಿತದ ಕೇಂದ್ರವೆಂದು ಗುರುತಿಸಿತ್ತು ಹಾಗು ಸಂಪದಭಿವೃದ್ಧಿ ಬಂದರಿನೊಂದಿಗೆ ವಸಾಹತಿನ ಮೇಲೆ ನಿಯಂತ್ರಣ ಸಾಧಿಸುವುದು ನಾರ್ಮನ್ನರಿಗೆ ಅವಶ್ಯಕವಾಗಿತ್ತು. ಲಂಡನ್‌ನ ಇತರ ಎರಡು ಕೋಟೆಗಳು- ಬೇನಾರ್ಡ್ಸ್ ಕೋಟೆ ಮತ್ತು ಮಾಂಟ್‌ಫಿಚೆಟ್ ಕೋಟೆಯನ್ನು ಅದೇ ಸಮಯದಲ್ಲಿ ಸ್ಥಾಪಿಸಲಾಯಿತು. ನಂತರ ಲಂಡನ್ ಗೋಪುರವೆಂದು ಹೆಸರಾದ ರಕ್ಷಣಾತ್ಮಕ ವ್ಯವಸ್ಥೆಯು ರೋಮನ್ ಪಟ್ಟಣದ ಗೋಡೆಗಳ ಆಗ್ನೇಯ ಮೂಲೆಯಲ್ಲಿ ನಿರ್ಮಿಸಲಾಗಿದೆ. ಮರುಜೋಡಣೆಯ ರಕ್ಷಣೆಗಳಾಗಿ ಬಳಸಲಾದ ಇದಕ್ಕೆ ದಕ್ಷಿಣದಿಂದ ಥೇಮ್ಸ್ ನದಿ ಹೆಚ್ಚುವರಿ ರಕ್ಷಣೆಯನ್ನು ನೀಡಿತು. ಕೋಟೆಯ ಈ ಅತೀ ಮುಂಚಿನ ಹಂತವು ಕಂದಕದಿಂದ ಆವರಿಸಿತ್ತು ಮತ್ತು ಮರದ ಕಟಕಟೆಯಿಂದ ರಕ್ಷಣೆ ನೀಡಲಾಗಿತ್ತು. ಬಹುಶಃ ವಿಲಿಯಂಗೆ ಸೂಕ್ತವಾದ ವಾಸ್ತವ್ಯವನ್ನು ಹೊಂದಿತ್ತು.
300px|left|thumb|೧೧ನೇ ಶತಮಾನದ ಕೊನೆಯ ದಿನಾಂಕಕ್ಕೆ ಸೇರಿದ ವೈಟ್ ಟವರ್ ಬಹುತೇಕ ಮುಂಚಿನ ನಾರ್ಮನ್ ಕೋಟೆಗಳನ್ನು ಮರದಿಂದ ನಿರ್ಮಿಸಲಾಗಿತ್ತು. ಆದರೆ ೧೧ನೇ ಶತಮಾನದ ಕೊನೆಯಲ್ಲಿ ಲಂಡನ್ ಗೋಪುರ ಸೇರಿದಂತೆ ಕೆಲವನ್ನು ನವೀಕರಿಸಲಾಯಿತು ಅಥವಾ ಕಲ್ಲಿನಿಂದ ಬದಲಾಯಿಸಲಾಯಿತು. ಇಡೀ ಕೋಟೆಗೆ ತನ್ನ ಹೆಸರನ್ನು ನೀಡಿದ ವೈಟ್ ಟವರ್ ಕೆಲಸವು ಸಾಮಾನ್ಯವಾಗಿ ೧೦೭೮ರಲ್ಲಿ ಆರಂಭವಾಯಿತು. ಆದರೂ ನಿಖರ ದಿನಾಂಕವು ಅನಿಶ್ಚಿತವಾಗಿದೆ. ವಿಲಿಯಂ ಬಿಷಪ್ ಆಫ್ ರೋಚೆಸ್ಟರ್, ಗುಂಡುಲ್ಫ್‌ಗೆ ಅದರ ನಿರ್ಮಾಣದ ಜವಾಬ್ದಾರಿ ವಹಿಸಿದ. ಆದರೂ ವಿಲಿಯಂ ೧೦೮೭ರಲ್ಲಿ ನಿಧನರಾಗುವ ತನಕ ಅದು ಪೂರ್ಣವಾಗಿಲ್ಲದಿರಬಹುದು. ವೈಟ್ ಟವರ್ ಇಂಗ್ಲೆಂಡ್‌ನ ಅತೀ ಮುಂಚಿನ ಕೇಂದ್ರ ಗೋಪುರವಾಗಿದ್ದು, ಮುಂಚಿನ ಕೋಟೆಯ ಬಲವಾದ ಅಂಶವಾಗಿದೆ. ಇದು ರಾಜನಿಗೆ ಮಹಾ ವಾಸ್ತವ್ಯವನ್ನು ಕೂಡ ಹೊಂದಿತ್ತು. ಬಿಷಪ್ ರಾನಲ್ಫ್ ಫ್ಲಾಂಬಾರ್ಡ್‌ನನ್ನು ಅಲ್ಲಿ ಸೆರೆಇರಿಸಿದಾಗ ಅದನ್ನು ಬಹುಶಃ ೧೧೦೦ರೊಳಗೆ ಪೂರ್ಣಗೊಳಿಸಿರಬಹುದು. ಕಠಿಣ ತೆರಿಗೆಗಳನ್ನು ಹೇರಿದ್ದರಿಂದ ಫ್ಲಾಂಬಾರ್ಡ್‌ರನ್ನು ಇಂಗ್ಲೀಷರು ದ್ವೇಷಿಸುತ್ತಿದ್ದರು. ಆದರೂ ಅವನು ಗೋಪುರದಲ್ಲಿ ಬಂಧಿಸಿದ್ದ ಪ್ರಥಮ ದಾಖಲಿತ ಕೈದಿಯಾದರೂ, ಅಲ್ಲಿಂದ ಪರಾರಿಯಾದ ಪ್ರಥಮ ವ್ಯಕ್ತಿ ಅವನಾಗಿದ್ದ. ಅವನು ವೈನ್ ಬಟ್‌ನಲ್ಲಿ ಅಡಗಿಸಿದ ಕಳ್ಳಸಾಗಣೆ ಹಗ್ಗವನ್ನು ಬಳಸಿ ತಪ್ಪಿಸಿಕೊಂಡ. ಅವನನ್ನು ಐಷಾರಾಮಿಯಾಗಿ ಅನುಮತಿಸಿದ ಸೇವಕರ ನಡುವೆ ಇರಿಸಲಾಗಿತ್ತು. ಆದರೆ ೧೧೦೧ರ ಫೆಬ್ರವರಿ ೨ರಂದು ತನ್ನನ್ನು ಸೆರೆಹಿಡಿದವರಿಗೆ ಔತಣಕೂಟ ಏರ್ಪಡಿಸಿದ. ಅವರನ್ನು ಕುಡಿತದ ಅಮಲಿನಲ್ಲಿ ಮುಳುಗಿಸಿ, ಯಾರೂ ನೋಡದೇ ಇರುವಾಗ, ಗುಪ್ತ ಕೋಣೆಯಿಂದ ತೆರಳಿ ಗೋಪುರದಿಂದ ಹೊರಕ್ಕೆ ಹೋದ. ಈ ಪಲಾಯನವು ಅಚ್ಚರಿಮೂಡಿಸಿತು. ಒಬ್ಬರು ಸಮಕಾಲೀನ ಚರಿತ್ರೆ ಲೇಖಕರು ಬಿಷಪ್ ವಿರುದ್ಧ ವಾಮಾಚಾರದ ದೂರು ನೀಡಿದರು.
ಪೂರ್ವ ಟೀಮೊರ್
ವರ್ಗ:ಏಷ್ಯಾ ಖಂಡದ ದೇಶಗಳು
ಲಂಡನ್‌ ಗೋಪುರ
ಅಡಿಪಾಯ ಮತ್ತು ಪೂರ್ವೇತಿಹಾಸ
ಆಂಗ್ಲೋ-ಸಾಕ್ಸನ್ ಚರಿತ್ರೆ ಯಲ್ಲಿ ಲಂಡನ್ ಗೋಪುರದ ಸುತ್ತ ಗೋಡೆಯನ್ನು ಕಟ್ಟಬೇಕೆಂದು ರಾಜ ವಿಲಿಯಂ II ೧೦೯೭ರಲ್ಲಿ ಆದೇಶಿಸಿದ ಎನ್ನುವುದನ್ನು ದಾಖಲಿಸಿದೆ. ಇದನ್ನು ಬಹುಶಃ ಕಲ್ಲಿನಿಂದ ಕಟ್ಟಲಾಗಿದ್ದು, ಕೋಟೆಯ ಉತ್ತರ ಮತ್ತು ಪಶ್ಚಿಮ ಬದಿಗಳ ಸುತ್ತ ಕಮಾನಿನಂತಿರುವ ಮರದ ಕಟಕಟೆಯ ಬದಲಿಗೆ ರೋಮನ್ ಗೋಡೆ ಮತ್ತು ಥೇಮ್ಸ್ ನದಿಯ ನಡುವೆ ಇದನ್ನು ನಿರ್ಮಿಸಲಾಗಿದೆ. ಲಂಡನ್ ಮೇಲಿನ ನಾರ್ಮನ್ ವಿಜಯವು ಹೊಸ ಆಡಳಿತದ ವರ್ಗದಿಂದ ಮಾತ್ರವಲ್ಲದೇ, ನಗರವು ರಚನೆಯಾದ ರೀತಿಯಲ್ಲಿ ಬಿಂಬಿತವಾಗಿದೆ. ನೆಲವನ್ನು ಸ್ವಾಧೀನಪಡಿಸಿಕೊಂಡು ನಾರ್ಮನ್ನರ ನಡುವೆ ಮರುವಿತರಣೆ ಮಾಡಲಾಯಿತು. ಆರ್ಥಿಕ ಕಾರಣಗಳಿಗಾಗಿ ನೂರಾರು ಯಹೂದಿಗಳನ್ನು ಅವರು ಕರೆತಂದರು. ರಾಜಪ್ರಭುತ್ವದ ನೇರ ರಕ್ಷಣೆಯಲ್ಲಿ ಯಹೂದಿಗಳು ಆಗಮಿಸಿದರು. ಇದರ ಫಲವಾಗಿ ಯಹೂದಿ ಸಮುದಾಯಗಳನ್ನು ಕೋಟೆಗಳ ಸಮೀಪದಲ್ಲಿ ಸಾಮಾನ್ಯವಾಗಿ ಕಾಣಬಹುದು. ಯಹೂದಿ ವಿರೋಧಿಗಳಿಂದ ಹಿಂಸಾಚಾರದ ಬೆದರಿಕೆಯುಂಟಾದಾಗ, ಯಹೂದಿಗಳು ಗೋಪುರವನ್ನು ಹಿಮ್ಮೆಟ್ಟುವ ನೆಲೆಯಾಗಿ ಬಳಸಿಕೊಂಡರು.
೧೧೩೫ರಲ್ಲಿ ಹೆನ್ರಿ I ನಿಧನದಿಂದ ಇಂಗ್ಲೆಂಡ್‌ನಲ್ಲಿ ಉತ್ತರಾಧಿಕಾರದ ವಿವಾದವನ್ನು ಉಳಿಸಿತು; ರಾಜನು ಚಕ್ರವರ್ತಿನಿ ಮ್ಯಾಟಿಲ್ಡಾಗೆ ಬೆಂಬಲ ಘೋಷಿಸಲು ಅತ್ಯಂತ ಪ್ರಬಲ ಬ್ಯಾರನ್‌ಗಳ ಮನವೊಲಿಸಿದರೂ, ಹೆನ್ರಿ ನಿಧನರಾಗಿ ಕೇವಲ ಕೆಲವೇ ದಿನಗಳಲ್ಲಿ ಸಿಂಹಾಸನಕ್ಕೆ ಹಕ್ಕು ಪ್ರತಿಪಾದಿಸಲು ಸ್ಟೀಫನ್ ಆಫ್ ಬ್ಲಾಯಿಸ್ ಫ್ರಾನ್ಸ್‌ನಿಂದ ಆಗಮಿಸಿದ. ನಗರ ಮತ್ತು ಅದರ ಗೋಪುರದ ಪ್ರಾಮುಖ್ಯತೆಯು ಅವನು ಲಂಡನ್ ವಶಪಡಿಸಿಕೊಂಡ ವೇಗದಿಂದ ಗುರುತಿಸಲ್ಪಟ್ಟಿದೆ. ಕೆಲವು ಕಾಲದವರೆಗೆ ರಾಜಮನೆತನದ ನಿವಾಸವಾಗಿ ಬಳಸದಿದ್ದ ಕೋಟೆಯನ್ನು ಸಾಮಾನ್ಯವಾಗಿ ಕಾನ್ಸ್‌ಟೇಬಲ್ ಉಸ್ತುವಾರಿಯಲ್ಲಿ ಬಿಡಲಾಗಿತ್ತು. ಈ ಸಮಯದಲ್ಲಿ ಜೆಫ್ರಿ ಡೆ ಮ್ಯಾಂಡೆವಿಲ್ಲೆ ಈ ಹುದ್ದೆಯನ್ನು ಹೊಂದಿದ್ದ. ಗೋಪುರವನ್ನು ಆಯಕಟ್ಟಿನ ಮುಖ್ಯ ಸ್ಥಾನದಲ್ಲಿರುವ ಅಜೇಯ ಕೋಟೆಯೆಂದು ಪರಿಗಣಿಸಿದ್ದರಿಂದ ಅದನ್ನು ಹೊಂದಿರುವುದು ಅತ್ಯಂತ ಅಮೂಲ್ಯವಾಗಿತ್ತು. ಮ್ಯಾಂಡೆವಿಲ್ಲೆ ಇದನ್ನು ದುರ್ಬಳಕೆ ಮಾಡಿಕೊಂಡು, ಬ್ಯಾಟಲ್ ಆಫ್ ಲಿಂಕನ್‌ನಲ್ಲಿ ೧೧೪೧ರಲ್ಲಿ ಸ್ಟೀಫನ್ ಸೆರೆಸಿಕ್ಕಿದ ನಂತರ ಮ್ಯಾಟಿಲ್ಡಾಗೆ ನಿಷ್ಠೆಯನ್ನು ವ್ಯಕ್ತಪಡಿಸಿದ. ಒಂದೊಮ್ಮೆ ಅವರ ಬೆಂಬಲ ಕುಂದಿದ ನಂತರ, ನಂತರದ ವರ್ಷದಲ್ಲಿ ಅವನು ಸ್ಟೀಫನ್‌ಗೆ ತಮ್ಮ ನಿಷ್ಠೆಯನ್ನು ವ್ಯಕ್ತಪಡಿಸಿದ. ಕಾನ್ಸ್‌ಟೇಬಲ್ ಪಾತ್ರದ ಮೂಲಕ, ಮ್ಯಾಂಡೆವಿಲ್ಲೆ "ಇಂಗ್ಲೆಂಡ್‌ನ ಅತೀ ಶ್ರೀಮಂತ ಮತ್ತು ಶಕ್ತಿಶಾಲಿ ವ್ಯಕ್ತಿಯಾದ". ಮ್ಯಾಟಿಲ್ಡಾ ಜತೆ ಗುಪ್ತ ಮಾತುಕತೆಗಳನ್ನು ನಡೆಸುವ ಮೂಲಕ ಇದೇ ತಂತ್ರವನ್ನು ಮ್ಯಾಂಡೆವಿಲ್ಲೆ ಪುನಃ ಪ್ರಯತ್ನಿಸಿದಾಗ, ಸ್ಟೀಫನ್ ಅವನನ್ನು ಬಂಧಿಸಿದ ಮತ್ತು ಅವನ ಕೋಟೆಗಳ ಮೇಲಿನ ನಿಯಂತ್ರಣವನ್ನು ಬಿಟ್ಟುಕೊಡುವಂತೆ ಬಲಪ್ರಯೋಗಿಸಿದ. ಅವನ ಅತ್ಯಂತ ನಿಷ್ಠ ಬೆಂಬಲಿಗರನ್ನು ಮ್ಯಾಂಡೆವಿಲ್ಲೆ ಬದಲಿಗೆ ನೇಮಿಸಿದ. ಅಲ್ಲಿಯವರೆಗೆ ಈ ಸ್ಥಾನವು ವಂಶಪಾರಂಪರ್ಯವಾಗಿತ್ತು. ಮೊದಲಿಗೆ ಜೆಫ್ರಿ ಡೆ ಮ್ಯಾಂಡೆವಿಲ್ಲೆ ಅದನ್ನು ಹೊಂದಿದ್ದ(ವಿಲಿಯಂ ದಿ ಕನ್ವೈರರ್ ಸ್ನೇಹಿತರು ಮತ್ತು ಸ್ಟೀಫನ್ ಮತ್ತು ಮ್ಯಾಟಿಲ್ಡ ವ್ಯವಹರಿಸುತ್ತಿದ್ದ ಜೆಫ್ರಿಯ ಪೂರ್ವಜರು). ಆದರೆ ಸ್ಥಾನದ ಅಧಿಕಾರವು ಹೇಗಿತ್ತೆಂದರೆ, ಆಗಿನಿಂದ ರಾಜಪ್ರಭುತ್ವದ ಉದ್ಯೋಗಿಯ ಕೈಯಲ್ಲಿ ಉಳಿಯಿತು. ಈ ಸ್ಥಾನವನ್ನು ಸಾಮಾನ್ಯವಾಗಿ ಹೆಚ್ಚಿನ ಪ್ರಾಮುಖ್ಯತೆ ಹೊಂದಿದವರಿಗೆ ನೀಡಲಾಗಿತ್ತು. ಇತರ ಕರ್ತವ್ಯಗಳ ಕಾರಣದಿಂದ ಅವರು ಕೋಟೆಯಲ್ಲಿ ಸದಾ ಉಳಿಯುತ್ತಿರಲಿಲ್ಲ. ಕೋಟೆ ಮತ್ತು ಅದರ ರಕ್ಷಕ ಸೈನ್ಯದ ನಿರ್ವಹಣೆಗೆ ಕಾನ್ಸ್‌ಟೇಬಲ್ ಕಾರಣಕರ್ತರಾದರೂ, ಪೂರ್ವದ ಹಂತದಿಂದ ಅವನ ಕರ್ತವ್ಯದಲ್ಲಿ ನೆರವಾಗಲು ಅವನಿಗೆ ಅಧೀನಾಧಿಕಾರಿಯಾದ ಟವರ್‌ನ ಲೆಫ್ಟಿನೆಂಟ್ ಇರುತ್ತಿದ್ದರು. ಕಾನ್ಸ್‌ಟೇಬಲ್‌ರಿಗೆ ನಗರಕ್ಕೆ ಸಂಬಂಧಿಸಿದ ನಾಗರಿಕ ಕರ್ತವ್ಯಗಳಿರುತ್ತಿತ್ತು. ಸಾಮಾನ್ಯವಾಗಿ ಅವರಿಗೆ ನಗರದ ನಿಯಂತ್ರಣವನ್ನು ನೀಡಲಾಗಿತ್ತು ಮತ್ತು ತೆರಿಗೆಗಳನ್ನು ಹೇರಲು, ಕಾನೂನು ಜಾರಿ ಮಾಡಲು ಮತ್ತು ಸುವ್ಯವಸ್ಥೆ ನಿರ್ವಹಣೆಗೆ ಕಾರಣಕರ್ತರಾಗಿದ್ದರು. ೧೧೯೧ರಲ್ಲಿ ಲಾರ್ಡ್ ಮೇಯರ್ ಆಫ್ ಲಂಡನ್ ಸ್ಥಾನದ ಸೃಷ್ಟಿಯು ಕಾನ್ಸ್‌ಟೇಬಲ್ ಅವರ ಅನೇಕ ನಾಗರಿಕ ಅಧಿಕಾರಗಳನ್ನು ತೆಗೆದುಹಾಕಿತು. ಇದು ಇಬ್ಬರ ನಡುವೆ ಸಂಘರ್ಷಕ್ಕೆ ಕೆಲವು ಬಾರಿ ದಾರಿ ಕಲ್ಪಿಸಿತು.
ವಿಸ್ತರಣೆ
೧೧೦೦ರಲ್ಲಿ ಸ್ಥಾಪನೆಯಾದಂತೆ ಕೋಟೆಯು ತನ್ನ ಸ್ವರೂಪವನ್ನು ರಿಚರ್ಡ್ ದಿ ಲಯನ್‌ಹಾರ್ಟ್ ಆಳ್ವಿಕೆ(೧೧೮೯-೧೧೯೯)ವರೆಗೆ ಉಳಿಸಿಕೊಂಡಿತು. ರಿಚರ್ಡ್‌ನ ಲಾರ್ಡ್ ಚಾನ್ಸಲರ್ ಮತ್ತು ದಂಡಯಾತ್ರೆಲ್ಲಿರುವಾಗ ಇಂಗ್ಲೆಂಡ್ ಉಸ್ತುವಾರಿ ವ್ಯಕ್ತಿ ವಿಲಿಯಂ ಲಾಂಗ್‌ಚಾಂಪ್ ನೇತೃತ್ವದಲ್ಲಿ ಕೋಟೆಯನ್ನು ವಿಸ್ತರಿಸಲಾಯಿತು. ಇಂಗ್ಲೆಂಡ್‌ನಲ್ಲಿ ಕೋಟೆಯ ಕಟ್ಟಡದ ಮೇಲೆ ರಿಚರ್ಡ್ ಖರ್ಚು ಮಾಡಿದ ಅಂದಾಜು £೭,೦೦೦ ನಿಂದ ಪೈಪ್ ರಾಲ್ಸ್(ಹಣಕಾಸಿನ ದಾಖಲೆಗಳು) ೧೧೮೯ ಡಿಸೆಂಬರ್ ಮತ್ತು ೧೧೯೦ ನವೆಂಬರ್ ೧೧ರ ನಡುವೆ ಲಂಡನ್ ಗೋಪುರದಲ್ಲಿ £೨,೮೮೧ ೧s ೧೦d ಖರ್ಚು ಮಾಡಿದ್ದನ್ನು ದಾಖಲಿಸಿದೆ. ಸಮಕಾಲೀನ ಚರಿತ್ರೆ ಲೇಖಕ ರೋಜರ್ ಆಫ್ ಹೌಡನ್ ಪ್ರಕಾರ, ಲಾಂಗ್‌ಚಾಂಪ್ ಕೋಟೆಯ ಸುತ್ತ ಕಂದಕ ವನ್ನು ಅಗೆದ ಮತ್ತು ಥೇಮ್ಸ್ ನದಿಯಿಂದ ಅದರಲ್ಲಿ ನೀರು ತುಂಬಿಸಲು ವಿಫಲ ಪ್ರಯತ್ನ ನಡೆಸಿದ. ಲಾಂಗ್‌ಚಾಂಪ್ ಗೋಪುರದ ಕಾನ್ಸ್‌ಟೇಬಲ್ ಕೂಡ ಆಗಿದ್ದು, ರಿಚರ್ಡ್ ಕಿರಿಯ ಸಹೋದರ ಪ್ರಿನ್ಸ್ ಜಾನ್ ಜತೆ ಯುದ್ಧಕ್ಕೆ ಸಿದ್ಧತೆ ನಡೆಸುವಾಗ ಅದರ ವಿಸ್ತರಣೆಯನ್ನು ಕೈಗೊಂಡ. ಪ್ರಿನ್ಸ್ ಜಾನ್, ರಿಚರ್ಡ್ ಗೈರಿನಲ್ಲಿ ಅಧಿಕಾರವನ್ನು ಕಬಳಿಸಲು ಇಂಗ್ಲೆಂಡ್‌ಗೆ ಆಗಮಿಸಿದ. ಲಾಂಗ್‌ಚಾಂಪ್‌ನ ಮುಖ್ಯಕೋಟೆಯಾಗಿ, ಅವನು ಗೋಪುರವನ್ನು ಸಾಧ್ಯವಾದಷ್ಟು ಪ್ರಬಲವಾಗಿಸಿದ. ಹೊಸ ರಕ್ಷಣಾ ವ್ಯವಸ್ಥೆಗಳನ್ನು ಮೊದಲಿಗೆ ೧೧೯೧ರಲ್ಲಿ ಗೋಪುರವನ್ನು ಅದರ ಇತಿಹಾಸದಲ್ಲೇ ಮೊದಲ ಬಾರಿಗೆ ಮುತ್ತಿಗೆ ಹಾಕಿದಾಗ ಪರೀಕ್ಷಿಸಲಾಯಿತು. ಕೇವಲ ಮೂರು ದಿನಗಳ ನಂತರ ಲಾಂಗ್‌ಚಾಂಪ್ ಜಾನ್‌ಗೆ ಶರಣಾಗತಿಯಾದ. ಮುತ್ತಿಗೆಯನ್ನು ಮುಂದುವರಿಯಲು ಬಿಡುವುದಕ್ಕಿಂತ ಶರಣಾಗತಿಯಿಂದ ತನಗೆ ಲಾಭವಾಗುತ್ತೆಂದು ಅವನು ನಿರ್ಧರಿಸಿದ.
300px|thumb|ಥೇಮ್ಸ್ ನದಿಯೊಂದಿಗೆ ಗೋಪುರ ಮತ್ತು ದಕ್ಷಿಣಕ್ಕಿರುವ ಗೋಪುರದ ಸೇತುವೆ.೧೩ನೇ ಶತಮಾನದಲ್ಲಿ ಹೊರ ಕೂಡುಗೋಡೆಗಳನ್ನು ಸ್ಥಾಪಿಸಲಾಯಿತು. ಜಾನ್ ೧೧೯೯ರಲ್ಲಿ ರಿಚರ್ಡ್ ಉತ್ತರಾಧಿಕಾರಿಯಾಗಿ ರಾಜನಾದ. ಆದರೆ ಅವನ ಅನೇಕ ಬ್ಯಾರನ್‌ಗಳು ಅವನ ವಿರುದ್ಧ ತಿರುಗಿದ್ದರಿಂದ ಅವನ ಆಡಳಿತವು ಅಪ್ರಿಯವಾಗಿತ್ತು. ೧೨೧೪ರಲ್ಲಿ ರಾಜ ವಿಂಡ್ಸರ್ ಕೋಟೆಯಲ್ಲಿದ್ದಾಗ, ರಾಬರ್ಟ್ ಫಿಟ್ಸ್‌ವಾಲ್ಟರ್ ಲಂಡನ್‌ಗೆ ಸೇನೆಯನ್ನು ಮುನ್ನಡೆಸಿ, ಗೋಪುರಕ್ಕೆ ಮುತ್ತಿಗೆ ಹಾಕಿದ. ರಕ್ಷಕ ಸೈನ್ಯದ ನೇತೃತ್ವದಲ್ಲಿ ಗೋಪುರವು ಪ್ರತಿರೋಧ ತೋರಿದರೂ, ಜಾನ್ ಒಂದೊಮ್ಮೆ ಮ್ಯಾಗ್ನಾ ಕಾರ್ಟಾಗೆ ಸಹಿ ಹಾಕಿದ ನಂತರ ಮುತ್ತಿಗೆಯನ್ನು ತೆರವು ಮಾಡಲಾಯಿತು. ರಾಜ ಸುಧಾರಣೆ ಭರವಸೆಗಳ ಬಗ್ಗೆ ವಚನಭಂಗ ಮಾಡಿದ್ದರಿಂದ ಪ್ರಥಮ ಬ್ಯಾರನ್‌ಗಳ ಯುದ್ಧ ಹೊರಹೊಮ್ಮಲು ದಾರಿ ಕಲ್ಪಿಸಿತು. ಮ್ಯಾಗ್ನಾ ಕಾರ್ಟಾ‌ಗೆ ಸಹಿ ಹಾಕಿದ ನಂತರವೂ, ಫಿಟ್ಸ್‌ವಾಲ್ಟರ್ ಲಂಡನ್ ಮೇಲಿನ ತನ್ನ ನಿಯಂತ್ರಣವನ್ನು ಕಾಯ್ದುಕೊಂಡ. ಯುದ್ಧದ ಸಂದರ್ಭದಲ್ಲಿ, ಗೋಪುರದ ರಕ್ಷಣಾಪಡೆ ಬ್ಯಾರನ್‌ಗಳ ಪಡೆಯ ಜತೆ ಸೇರಿಕೊಂಡಿತು. ಜಾನ್ ೧೨೧೬ರಲ್ಲಿ ಪದಚ್ಯುತನಾದ ಮತ್ತು ಬ್ಯಾರನ್‌ಗಳು ಫ್ರೆಂಚ್ ರಾಜನ ಹಿರಿಯ ಪುತ್ರ ಪ್ರಿನ್ಸ್ ಲೂಯಿಸ್‌ಗೆ ಇಂಗ್ಲೀಷ್ ಸಿಂಹಾಸನದ ಪ್ರಸ್ತಾಪ ಮಾಡಿದರು. ಆದಾಗ್ಯೂ,೧೨೧೬ರ ಅಕ್ಟೋಬರ್‌ನಲ್ಲಿ ಜಾನ್ ನಿಧನದ ನಂತರ, ಅವರ ಹಿರಿಯ ಪುತ್ರ ಪ್ರಿನ್ಸ್ ಹೆನ್ರಿಯ ಹಕ್ಕು ಪ್ರತಿಪಾದನೆಗೆ ಬೆಂಬಲಿಸಲು ಅನೇಕರು ಆರಂಭಿಸಿದರು. ಲೂಯಿಸ್ ಮತ್ತು ಹೆನ್ರಿಯನ್ನು ಬೆಂಬಲಿಸುವ ಬಣಗಳ ನಡುವೆ ಯುದ್ಧ ಮುಂದುವರಿಯಿತು ಮತ್ತು ಫಿಟ್ಸ್‌ವಾಲ್ಟರ್ ಲೂಯಿಸ್‌ಗೆ ಬೆಂಬಲಿಸಿದ. ಫಿಟ್ಸ್‌ವಾಲ್ಟರ್ ಲಂಡನ್ ಮತ್ತು ಗೋಪುರದ ಮೇಲೆ ಇನ್ನೂ ನಿಯಂತ್ರಣವನ್ನು ಹೊಂದಿದ್ದ.ಹೆನ್ರಿ ಬೆಂಬಲಿಗರು ಜಯಶಾಲಿಯಾಗುತ್ತಾರೆಂದು ಸ್ಪಷ್ಟವಾಗುವ ತನಕ ಇವೆರಡೂ ಅವನ ಸ್ವಾಧೀನದಲ್ಲಿತ್ತು.
೧೩ನೇ ಶತಮಾನದಲ್ಲಿ ರಾಜ ಹೆನ್ರಿ III (೧೨೧೬–೧೨೭೨)ಮತ್ತು ಎಡ್ವರ್ಡ್ I (೧೨೭೨–೧೩೦೭) ಕೋಟೆಯನ್ನು ವಿಸ್ತರಿಸಿದರು. ಅವಶ್ಯಕವಾಗಿ ಈಗ ಕಂಡುಬರುವಂತೆ ಅದನ್ನು ಸೃಷ್ಟಿಸಿದರು. ಹೆನ್ರಿಯು ಅವನ ಬ್ಯಾರನ್‌ಗಳಿಂದ ಸಂಪರ್ಕ ಕಳೆದುಕೊಂಡರು ಮತ್ತು ತಿಳಿವಳಿಕೆಯ ಪರಸ್ಪರ ಕೊರತೆಯಿಂದ ಅವನ ಆಳ್ವಿಕೆಯ ಬಗ್ಗೆ ಅಶಾಂತಿ ಮತ್ತು ಅಸಾಮಾಧಾನಕ್ಕೆ ದಾರಿ ಕಲ್ಪಿಸಿತು. ಇದರ ಫಲವಾಗಿ, ಲಂಡನ್ ಗೋಪುರವು ಅಜೇಯ ರಕ್ಷಣಾವ್ಯವಸ್ಥೆಯಾಗಿ ಖಾತರಿಪಡಿಸಿಕೊಳ್ಳಲು ಅವನು ಉತ್ಸುಕನಾಗಿದ್ದ. ಅದೇ ಸಮಯದಲ್ಲಿ ಹೆನ್ರಿ ಸೌಂದರ್ಯಪ್ರಜ್ಞೆಯುಳ್ಳವನಾಗಿದ್ದು, ಕೋಟೆಯನ್ನು ವಾಸಕ್ಕೆ ಹಿತಕರ ಸ್ಥಳವಾಗಿ ಮಾಡಲು ಇಚ್ಛಿಸಿದ್ದ. ೧೨೧೬ರಿಂದ ೧೨೨೭ರವರೆಗೆ ಲಂಡನ್ ಗೋಪುರಕ್ಕೆ ಸುಮಾರು £೧೦೦೦೦ಖರ್ಚು ಮಾಡಲಾಯಿತು. ಈ ಅವಧಿಯಲ್ಲಿ ವಿಂಡ್ಸರ್ ಕೋಟೆಯ ಕೆಲಸಕ್ಕೆ ಖರ್ಚು ಮಾಡಿದ ಹಣ ಮಾತ್ರ ಜಾಸ್ತಿಯಾಗಿತ್ತು(£೧೫,೦೦೦). ಅತ್ಯಂತ ಒಳಗಿನ ವಾರ್ಡ್‌ನ ಭವ್ಯ ಕಟ್ಟಡಗಳ ಮೇಲಿನ ಬಹುತೇಕ ಕೆಲಸಗಳ ಬಗ್ಗೆ ಗಮನವಹಿಸಲಾಗಿತ್ತು. ಬಿಳಿಯ ಗೋಪುರಕ್ಕೆ ಸುಣ್ಣ ಬಳಿಯುವ ಸಂಪ್ರದಾಯ(ಅದರಿಂದಾಗಿ ವೈಟ್ ಟವರ್ ಎಂಬ ಹೆಸರು ಹುಟ್ಟಿಕೊಂಡಿದೆ)೧೨೪೦ರಲ್ಲಿ ಆರಂಭವಾಯಿತು.
೧೨೩೮ರಲ್ಲಿ ಆರಂಭವಾಗಿ, ಕೋಟೆಯು ಪೂರ್ವ, ಉತ್ತರ ಮತ್ತು ವಾಯವ್ಯಕ್ಕೆ ವಿಸ್ತರಣೆಯಾಯಿತು. ಹೆನ್ರಿ III ಆಳ್ವಿಕೆಯಿಂದ ಎಡ್ವರ್ಡ್ I ಆಡಳಿತದವರೆಗೆ ಈ ಕೆಲಸವು ಮುಂದುವರಿಯಿತು. ನಾಗರಿಕ ಅಶಾಂತಿಯಿಂದಾಗಿ ಕೆಲಸಕ್ಕೆ ಆಗಾಗ್ಗೆ ಅಡಚಣೆಯಾಯಿತು. ಹೊಸ ಸೃಷ್ಟಿಗಳಲ್ಲಿ ಗೋಪುರಗಳಿಂದ ಹರಡಿದ ಹೊಸ ರಕ್ಷಣಾತ್ಮಕ ಪರಿಧಿ ಸೇರಿತ್ತು. ಪಶ್ಚಿಮ, ಉತ್ತರ ಮತ್ತು ಪೂರ್ವದ ಬದಿಗಳಲ್ಲಿ ನದಿಯಿಂದ ರಕ್ಷಣೆ ಪಡೆಯದ ಗೋಡೆಗೆ ರಕ್ಷಣಾತ್ಮಕ ಕಂದಕವನ್ನು ತೋಡಲಾಯಿತು. ಪೂರ್ವ ವಿಸ್ತರಣೆಯು ಕೋಟೆಯನ್ನು ಹಳೆಯ ರೋಮನ್ ವಸಾಹತಿನ ವ್ಯಾಪ್ತಿಯ ಆಚೆ ಒಯ್ದಿತು. ಕೋಟೆಯ ರಕ್ಷಣೆಗಳಿಗೆ ಸೇರಿಸಿದ ನಗರದ ಗೋಡೆಯಿಂದ ಇದು ಗುರುತಿಸಲ್ಪಟ್ಟಿತು. ಗೋಪುರವು ದೀರ್ಘ ಕಾಲದವರೆಗೆ ದಬ್ಬಾಳಿಕೆಯ ಸಂಕೇತವಾಗಿತ್ತು ಮತ್ತು ಇದನ್ನು ಲಂಡನ್ ಪ್ರಜೆಗಳು ತಿರಸ್ಕಾರದಿಂದ ಕಂಡರು. ಇದರಿಂದಾಗಿ ಹೆನ್ರಿಯ ಕಟ್ಟಡ ಕಾರ್ಯಕ್ರಮವು ಜನಪ್ರಿಯತೆ ಕಳೆದುಕೊಂಡಿತ್ತು. ೧೨೪೦ರಲ್ಲಿ ಗೇಟ್‌ಹೌಸ್ ಕುಸಿದುಬಿದ್ದಾಗ ಈ ಹಿನ್ನಡೆಯ ಬಗ್ಗೆ ಸ್ಥಳೀಯರು ಸಂಭ್ರಮಿಸಿದರು. ವಿಸ್ತರಣೆಯು ಸ್ಥಳೀಯವಾಗಿ ಅಡ್ಡಿವುಂಟುಮಾಡಿತು ಮತ್ತು £೧೬೬ ವನ್ನು ಸೇಂಟ್ ಕ್ಯಾಥರೀನ್ ಆಸ್ಪತ್ರೆ ಮತ್ತು ಹೋಲಿ ಟ್ರಿನಿಟಿಯ ಪ್ರಯರ್‌ಗೆ ಪರಿಹಾರದ ರೂಪದಲ್ಲಿ ನೀಡಲಾಯಿತು.